Minatubod Ako Sa Diklom: June 2007\nPosted by Kristian Cordero at 9:02 AM 2 comments:\nPosted by Kristian Cordero at 1:00 AM 3 comments:\nSa sarong pagkakataon sinabi ko na habo kong magtukdo sa mga estudyante na magigin sanang OFW. Ini sarong personal na opinyon na kun pwedeng makakulog sa sensibilidad kan kadaklan, aram ko nin huli ta saro man ining garod sa sakuyang puso asin gapo na pinukpok ko sa sadiri kong payo. Aki ako nin mga OFWs, nagtrabahong katabang si Mama sa Qatar asin sa Dubai, kan an Dubai bako pang ekstensyon kan Department of Labor and Employment kan Pilipinas asin si Papa padagos na nag-tratarabaho sa barko sa Amerika bilang sarong sekyu. Kun susuraton ko an istorya kan mag-agom, masaradit an duwa kong koleksyon kan rawitdawit. Kun ilaladawan ko an sakripisyo asin kapung’awan na saindang namamatian, kulang an tataramon ta tanganing sagumon an rarom kan emosyon na mawara sa harong, mawara sa sadiri tanganing sugpunan an turos kan saindang mga aki na nangingiturogan. Asin ini sa ngaran kan globalisasyon asin pagiging global competitive an ipinapanuga kan kadakalan na mga eskwelahan sa satuyang estudyante. Marahay na kita magbukas nin mga pirtahan sa kinaban alagad dai nangangahulugan ini kan pagbaya sa harong. An banwaan niyato ngonyan sa toninong na paagi, sa paggamit ka pwersa kan mass media, urog na pinapasabot sa mga aki an ibang nayson bilang lugar ki gatas asin pukyutan imbes na pararumon an pagmidbid sa sadiri asin pagpakusog kan sadiring banwaan. Alagad, dai kita pwedeng makatuldo ki muro kun siisay an may sala, sa sadit na islang-nasyon na ini asin sa istorya tang pighihimo, haloy na kitang nagsasapo kan kolonyalistang pag-isip imbes na paorogon an sadiri asin muknaon an banwaan kan satuyang imahinasyon. Mahiwas asin garo harong ni Spider Man an isyung ini alagad sa sakuya, minapuon an solusyon sa tama asin balanseng pagpahiling kan pagkatawo, asin kun ano direksyon an gusto niyatong agihan. An mga hagbayon (hoben ta) ngonyan nagsasapo kan manlain-lain na impluwensya kaya nangungurog na agenda dapat iyo na an tabangan sindang makagamot sa sadiri nindang kultura asin an pusog na pagmidbid sa sadiri. Dai ta dapat sinda ipahalon sa mga malain na epekto kan globalisyon imbes tukdoan sindang pakinabangan an karahayan kan penomenon na ini sa paagi nin mas progresibong pagtulod sa mga pag-adal sa siyensya asin teknolohiya, gamit an kadunongan na tinais sa sadiring natad. Gamiton an globalisasyon sa madaling proseso nin kumikasyon asin bako sa pagruro kan moralidad kan kada saro.\nSa ngonyan, sa pagtukdo ko sa Ateneo, igwa naman akong nahiling na siring kaining mga estudyante, nag-iisip sinda na magduman sa abroad tanganing mahiling sana, magtipon nin kwarta dangan magbalik digdi sa saindang banwaan tanganing ipadagos an buhay. An iba man, digdi na muna mapuon, an kadaklan pahinali na sa Pilipinas nin huli ta arog sinda kaini kinokundisyon. Sinusukol an saindang pag-asenso kun sinda makahali asin maka-abroad sa US o London. Habo kong magtukdo sa mga estudyanteng OFW material nin huli ta gusto ko sindang ilihis sa pirang bagay arog kan pagkawara kan gamut, nin huli ta enot dai man ini pusog na naitanom. Pwede sindang masakitan sa enot asin nin huli ta tuod asin natura ta an madaling mag-arog-arog, pwede tulos kitang makalog sa sistema kan buhay sa luwas sa paagi kan pagbalyo kan tono kan tataramon na iyo na nganing ginigibo kan kadaklan sa satuyang mga aki na yaon sa call centers. Alagad, an habong ini dai nakagamot sa pagka’ungis sa mga estudyanteng ini kundi sa sitwasyon na kinakamugtakan ta, na sabi kan sakuyang katuod, kaipuhan tang akoon bilang mga bagay na parte kan satuyang pagiging nasyon. Igwang paglaom sa tonong ini, na sa pag-abot kan panahon, mahihiling ta man giraray an kahulugan kan pag-uswag. Alagad an sakuya sana, an gabos na mangyayari sa aga o sa maabot pa, minapuon ko pano pinipili tang mabuhay sa panahon na ini, ngonyan asin digdi. Alagad, hilingon ta baya. Masakit na mabuyo sa sarong istrateheya na pamamasulan ta asin baka an akademya mismo nagsasapo man kan kawaran linaw kun pano niya itutukdo an pagpadangat sa Bikol dangan an pagsubol kan saiyang mga aki sa ibong na nasyon. O baka kaipuhan tang mas paurogon an pagmakulog, pagta’ong mas huruhalangkaw na badyet sa pagpatalubo kan mga departamento kan pilosopiya, kan literatura, agham panlipunan, arte asin siyensya. Pagsuporta sa mga lakdang na matulod sa research asin programang pangkultural. Inaako na an dalan sa kadunongan, sarong madugo asin mamundong paglakaw alagad mas makagadanon an daing pagmidbid sa kadunongan na yaon sa natad, sa dugo asin sa puso tang mga Bikolnon.\nPosted by Kristian Cordero at 4:18 PM No comments:\nSa sarong hayag na pagtaram kan kritikong si Paz Verdadez Santos sa ikaduwang Pagsurat Bikolnon na ginibo sa Aquinas University kan 2004, sinambit niya sa listahan na personal niyang ginibo an mga nangungurog na mga parasurat sa Bikol sa kontemporanyong panahon. An ginibong pagpili ni Dr. Santos binase niya sa mga onra na naku’a kan indibidwal na parasurat, sa pagiging mahigos asin marikas na pagluwas kan maorag asin magagayon na obra kaini asin sa hiwas kan naabotan kan saiyang mga sinurat na nangangahulugan nin dakul na parabasa. Sa listahan nagluwas an pitong pangaran, lima kaibahan naman ngaya ako na naherakan man gayod an kaayon sa grupo kan Kabulig, an katiripunan kan parasurat-Bikol asin may sarong padi si Fr. Wilmer Tria, dangan an peryodistang si Levy Aureus na ngonyan pormal na nagbungsod kan saiyang libro.\nKun iisipon, haloy na dapat ining nagluwas sa panahon na nangangaipuhan an satuyang banwaan nin mga seryosong parasurat, pintor asin iba pang disipulos kan arte asin kultura na dai nakabase sa mga pagarayonan sanang bado asin pabeso-beso. Alagad, sabi ngani, an gabos minaabot sa tamang panahon sana asin ngonyan naoogma kita gabos sa pagluwas kaining libro ni Pay Levy na sa hiling ko sarong dakulang kontribusyon sa naglalawig na terasa kan satuyang literaturang Bikol. Sa librong ini na koleksyon kan mga sinurat na nagluwas sa Ilampog, Ilabay asin sa Sabi ni Levy, sa peryodikong Bicol Mail, mahihiling ta an kidit asin makangirit na mga pagtaytay nin mga tataramon hali sa mahiwas na paghiling kan sarong tawo sa satuyang banwaan. Inaabot kaini bako sana an sintido o an puso, kundi pati na an pinakaharom tang kitik na dinadara kita sa makangirit alagad makatotoohan na pangyayari. Ini an kusog kan mga sinurat ni Pay Levy, an gibohon kitang mga bu’a, rungaw sa sadiri ta man sanang eksperinsya nin kapagtiosan, mga tuyaw sa pulitika, sa simbahan, sa akademya asin kun pano kita tinutugotan na mabuhay kan satuyang sosyodad asin panahon.\nDakul pa lugod an libro an magluwas manunungod sa Bikol asin nakasurat sa Bikol. Padagos lugod na magsuporta an mga lokal na gobyerno sa mga arog kaining pagtiripon asin pagbungsod nin libro nin Bikolnon na parasurat. Dai ta sana hilingon an progreso sa sarong lado sana kundi sa hararom na pakagamot kan satuyang mga kahimanwa, sa odok na pagpadangat sa sadiring tataramon na minaladawan asin minatipom kan satuyang mga pangiturogan asin nilalaoman na padagos kita maging sarong syudad, sarong maogmang lugar na lalong pinapaogma kan kabuahan asin kadunongan kan saiyang mga aking parasurat arog ni Levy\nIgwa man sinurat si Willy Prilles manungod sa pagbunsod kan libro ni Pay Levy.\nPosted by Kristian Cordero at 4:14 PM No comments:\nPosted by Kristian Cordero at 1:21 PM No comments:\nPAGKAKAN NIN PATATAS\nBasi sa obra ni Vincent Van Gogh’s\nna may titulong The Potato-Eaters,\noleo sa kambas, Abril 1885\n‘Amongst this confusion I was dismayed\nby a meal poor people had in a weird hut\nunder a dim lamp. He called it The Potato-Eaters.\nIt was ugly in a splendid way loaded\nwith an alarming activity.’\nNagluwas sinda sa kadikloman.\nMayong rebolusyon na pig-iisip\nkundi idto sanang gutom na namamatian—\nmga tulak na nag-aagrangay\nmata na garo naghihingagdan na gasera\nhuli sa kulog sa laog na minalagbas\nsa salming kan McDonalds.\nYaon sinda duman naghahalat\nasin nagbabantay sa marigmat\nna sikyu na sinabihan sindang\nmga sindikato, mga palugi sa negosyo.\nKun igwang matada na pirang pidaso\nnin French fries, nanambitan sinda\nna mahiling, kaherakan asin iluwas\ndangan iturol sainda na garo baga\nnag-abot nin sweldo kan paghalat\nRakdag asin tada an saindang piyesta.\nSa kagutoman o sa dikit na kabasugan,\nna nagpara kan haldat, makaraw\nnindang pighihiling an sukbit na badil\nan sunod nindang aagawon, kukuanon.\nAlagad, marayo na lang sinda, makakan\nkan malumyang patatas na sasabihon\nninda na garo sana man inasinan na kamote.\nDangan, kakanon sinda giraray nin takot,\nna dai ninda aram kun saen hali,\nPagkatakot sa palibot, sa natudan na gutom\nasin sa pag-udo, pagsunggo nin dugo\nna garo ketsup na daing hamis, daing harang.\nPosted by Kristian Cordero at 5:06 PM No comments:\nLabels: poetry in bikol, van gogh painting\nDai ako nagboto kan nakaaging eleksyon bagay na pinamamasolan ko nin huli sa kahugakan ko sana man na magpila nin pagkalawaig-lawig kun pwede man sanang padalion, parikason an serbisyo kan gobyerno na nag-aagyat sakuya na makiiba sa pulitikal na aktibidad arog kan eleksyon. Aram kong bako sana man ako an dai nagboto dakul akong kamidbid nin huli sa kawaran pagsarig sa sistema kan gobyerno asin sa padalagan kan eleksyon, nag-buykot naman. Kaining nakaaging Dominggo sa sarong pagtiripon kan mga parasurat digdi sa Camarines Sur, naghona ako na may mangyayaring pirilian man para sa magiging NCCA Literary Representative ( an NCCA iyo an National Commision for Culture and Arts) na ngonyan iyo si Rudy Alano, sarong parasurat sa Bikol asi Ingles asin nagtukdo nin haloy na panahon sa Ateneo de Naga. Bagay na dai nangyari nin huli sa dai pagkasinabutan kan mga parasurat kun ano an dapat na gibohon na proseso sa pagpili arog kan kun an mahali sa pwesto igwang diretsong magtukdo o magpili kun siisay an masalihi saiya o an mga miyembro na arog ko, matao man kan samuyang nominasyon asin malaog sa proseso nin pirilian. Kadakul an naitaram asin napag-olayan, pagkatapos nin makuring dayalogo asin dagos na pagsayuma kan duwang nominado. Sa katapusan, nagluwas an duwang pangaran ninda Estelito Jacob, pamayo kan Kabulig asin si Carlo Arejola na sakuyang sinusuportahan. Si Esting nagtutukdo sa UNC asin si Carlo imbuwelto man sa pagpadalagan kan Juliana Arejola Fajardo Workshop for Bikol Writing asin an Premio Tomas Arejola na duwa sa importanteng bagay na nangyari sa buntol na pagtalubo kan literaturang Bikol kun saen ako kaayon asin saro sa mga tagapagbusol. Dakul an pwedeng kawsa kan pagkabuntol na ini arog kan kakulangan sa pundo, daing bilog na suporta kan akademya asin lokal na gobyerno asin kahugakan kan pira sa samuyang parasurat na maggibo nin malinaw na programa. Arin man sa duwang ini ki Esting asin Carlo, an mapili, siyerto ako na maabante an Kabulig asin an pagsurat Bikol sa masurunod na taon.\nSa pagkakataon na ini, bilang miyembro kan Kabulig, minawot kong isurat an pirang direksyon o posibilidad na pwedeng laugon kan grupo tanganing orog na mabuhay an literatura asin an iba pang katakod na arte. Dai ko sinasabi na Mesiyas an magiging katungdan kan parasurat alagad dai ta man pwedeng manegaran na puon sa puon an parasurat asin literatura dai mapagsusuhay. An parasurat bilang sarong artista nagigibo nin mga mito na pwedeng akoon asin tubodan kan banwaan. Arog kaini an kusog kan panurat na pwede ining magraot nin sarong emperyo o kaya magbilog nin kinaban na nagkakasinabot-sabotan asin kultura nin pagkamoot asin buhay. Sa ladong ini, nahihiling ko an magiging direksyon kan Kabulig na orog ini magkakaigwa nin sadiring pandok nin huli ta an mga kaayon digdi dai n asana makukuntento sa mga miting asin pagplanong mayong nangyayari kundi magibo nin mga lakdang, agresibo asin dai na takot sa pagtuya-tuya kan mga tawong hanggang sa hangaw man sana an gabos. An Kabulig bilang sarong organisayon dapat magin tunay na katiripunan nin mga tawong minsan baranga sa ideolohiya asin pigtutulod na pagbabago, sararo sinda sa odok na pagkamoot sa tataramon, sa pagsurat, asin sa Bikol. Haloy na an Kabulig nagsapo kan mga bagay na paburu-buntog sana sa mga literary activities na bihira man nganing mangyari asin kun minsan nada talaga. Kun igwa man nagtutulod o nagtataong pandok sa Kabulig iyo na idtong mga parasurat na naghihingowa na magsurat asin dai talagang naghihingalo o nag-ilumlom sa pirang gibo na yaon na sa canon. Kun an mga santo asin santa kaipuhan na magmilagro tanganing padagos na magiromdoman arog man kaiyan an mga parasurat, kaipuhan kaining padagos na maggibo o maghanap nin panibagong alternatibo na magiging avenue niya kan saiyang arte tanganing padagos na magin ‘relevant’ sa saiyang banwaan asin sa saiyang panahon. An sunod na tolong taon kan Kabulig sa pamamayo kan presidente asin sa tabang kan NCCA Lit Representative pati na kan mga kaayon, matao nin panibagong direksyon, panibagong paghiling sa dalagan asin programa kan grupo tanganing masuportahan ninda an kada saro asin maibalangibog, mapatalubo an mga gibong Bikol sa mas dakul na tawo asin mahiwas na topograpiya. Kaipuhan na kaining maglaog sa bagong paagi nin pagpapadalagan asin iba pang programa sa pag-uswag kan satuyang panitikan. Bakong sala an maghiling nin utang na boot sa mga gurang asin naenot na parasurat, bagay na dapat niyatong giromdomon. Alagad an buhay, an literatura, an Kabulig bako sanang nakabase sa utang na boot, sa pagiging mag-padi, estudyante-maestro, kontemporanyo o agom, kundi sa dayupot na pagmakulog asin paghiro para sa literaturang Bikol na dai natatakot na rumpagon an sadiring mga interes asin magsuhay sa mga natudan na dalan na mayo man kinaabtan.\nPosted by Kristian Cordero at 4:58 PM 1 comment:\nFrank Penones is coming home and he has this good news for us.\nPEŃONES GETS SEN. PHELAN LITERARY\nPhilippine poet Frank Penones Jr. recently received a\nJames D. Phelan Literary Awards from the San Jose\nState University in California where he is an\nInternational Ford Foundation Fellow taking up Master\nof Fine Arts in Creative Writing.\nPenones won for his two poems in English: Manhattan\nStories, which recalls his visit to New York City in\nDecember last year to see old time friend and fellow\npoet, Luis Cabalquinto; and Cracking Coconuts, an\ninterior monologue of a cool and highly- placed\nThe Phelan Literary Awards is named after former U.S\nDemocratic Senator James D. Phelan who represented\nCalifornia from 1915 to 1921. He also served as San\nFrancisco city mayor from 1897 until 1902, the\nyoungest to have been elected to the post in the\ncity's history. He willed his estate for the support\nof artists and writers in California.\nPosted by Kristian Cordero at 10:52 AM No comments:\nPosted by Kristian Cordero at 10:05 PM No comments:\nPosted by Kristian Cordero at 4:38 PM No comments:


BASAHON SA Albanian Aleman Amharic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Estonian Ga Griego Haitian Creole Hapon Hiligaynon Hungarian Igbo Iloko Indonesian Italiano Koreano Latvian Lingala Lithuanian Luo Malagasy Malayalam Myanmar Norwegian Ossetian Pangasinan Persian Polish Portuguese Pranses Quechua (Bolivia) Rarotongan Romanian Ruso Samoan Sesotho (Lesotho) Setswana Shona Silozi Sinhala Slovak Slovenian Sranantongo Swahili Tatar Tetun Dili Thai Tsonga Turkish Ukrainian Vietnamese\nSA SARONG surat nia ki Emperador Trajan kan Roma, si Pliny the Younger, an gobernador nin Bitinia, nagsabi: “Ini an sakong pamamaagi sa mga inaakusaran sa atubangan ko bilang mga Kristiano. Hinahapot ko sinda kun sinda mga Kristiano, asin kun admitiron ninda, hinahapot ko sinda sa ikaduwa asin ikatolong beses na may mga patakot nin padusa. Kun magdanay sinda sa saindang sinasabi, ipinagboboot ko na gadanon sinda.” Kun dapit sa mga nagdehar sa Kristianismo paagi sa pagsumpa ki Cristo asin pagsamba sa estatuwa kan emperador saka sa mga imahen kan mga dios na dinara ni Pliny sa korte, sia nagsurat: “Inisip ko na tama na palibrehon sinda.”\nAn enot na mga Kristiano pinersegir huling habo nindang sumamba sa emperador asin sa mga imahen kan manlaenlaen na dios. Kumusta man an ibang mga relihion sa bilog na Imperyo nin Roma? Arin na mga dios an sinamba sa mga relihion na iyan, asin paano an mga iyan minansay kan mga Romano? Taano an mga Kristiano ta pinersegir huli sa pagsayumang mag-atang sa mga dios nin Roma? An simbag sa mga hapot na ini matabang sa sato na atubangon an kaagid na mga isyu sa ngonyan na dian imbuelto an kaimbodan ki Jehova.\nMga Relihion kan Imperyo\nKun paanong kadakol an lenguahe asin kultura sa bilog na Imperyo nin Roma, kadakol man na dios an sinasamba dian. Dawa ngani tibaad napapalaen na gayo an Judaismo sa pagheling kan mga Romano, ibinilang ninda iyan na religio licita, o minimidbid na relihion, asin prinotehiran iyan. Duwang beses kada aldaw sa templo sa Jerusalem, duwang kordero asin sarong baka an iinaatang para ki Cesar asin para sa nasyon nin Roma. Bakong mahalaga sa mga Romano kun baga an mga atang na ini nakakapaogma sa sarong dios o sa dakol na dios. An talagang mahalaga sa sainda iyo na an pag-atang na ini nagtatao nin igong prueba na an mga Judio maimbod sa Roma.\nAn manlaenlaen na porma nin paganismo lakop sa lokal na mga kulto. Inaako nin dakol an mitolohiyang Griego, asin lakop an pagtoodtood. An sinasabing misteryong mga relihion hale sa Sirangan nanunuga sa mga deboto kaiyan nin imortalidad, direktang kapahayagan, asin pagdolok sa mga dios paagi sa mistikong mga ritual. An mga relihion na ini luminakop sa bilog na imperyo. Nagin popular kan enot na mga siglo C.E. an mga kulto kan dios nin mga Egipcio na si Serapis saka kan diosa nindang si Isis, kan dios na sira nin mga Sirio na si Atargatis, asin kan dios na saldang nin mga Persiano na si Mitra.\nAn libro sa Biblia na Mga Gibo malinaw na naglaladawan kan paganong kamugtakan na nakapalibot sa enot na Kristianismo. Halimbawa, an Romanong proconsul nin Chipre may kaibaiba na sarong Judiong pararatak. (Gibo 13:6, 7) Sa Listra, si Pablo asin Bernabe namaluan kan mga taga duman bilang si Hermes asin Zeus, na mga dios nin mga Griego. (Gibo 14:11-13) Kan si Pablo nasa Filipos, nanompongan nia an sarong surugoon na daragita na nagsasagibo nin pagtoodtood. (Gibo 16:16-18) Sa Atenas, nagkomento an apostol na an mga nag-eerok dian ‘garo orog na natatakot sa mga dios kun ikokomparar sa iba.’ Sa siudad na iyan, nakaheling man sia nin altar na may nakaukit na “Sa Dios na Dai Midbid.” (Gibo 17:22, 23) An mga residente nin Efeso nagsasamba sa diosang si Artemis. (Gibo 19:1, 23, 24, 34) Sa isla nin Malta, sinabi nin mga tawo na sarong dios si Pablo huling dai nin maraot na nangyari sa saiya pagkatapos kagaton nin halas. (Gibo 28:3-6) Sa siring na mga kamugtakan, kaipuhan nin mga Kristiano na mag-ingat sa mga impluwensia na puedeng makaraot sa dalisay na pagsamba ninda.\nRelihion nin Roma\nMantang nagdadakula an saindang imperyo, inako kan mga Romano an bagong mga dios na saindang namidbid bilang manlaenlaen na porma nin mga dios na dati na nindang midbid. Imbes na haleon an mga kulto kan ibang mga nasyon, inako saka inarog iyan kan Romanong mga kongkistador. Kaya nagkaigwa nin pagkalaenlaen an relihion nin Roma, siring kan pagkalaenlaen nin kultura kan populasyon kaiyan. An relihion kan mga Romano dai naghahagad nin eksklusibong pagsamba. Puedeng sarabay na sambahon nin mga tawo an nagkapirang manlaenlaen na dios.\nAn pinakahalangkaw sa propiong mga dios nin Roma iyo si Jupiter, na inaapod na Optimus Maximus, an pinakamatibay asin pinakadakula. Pinaghohona na an saiyang presensia yaon sa doros, oran, kikilat, asin daguldol. An tugang asin agom ni Jupiter na si Juno, na ikinokonektar sa bulan, sinasabing nagbabantay sa gabos na aspekto nin buhay nin mga babae. An aking babae ni Jupiter na si Minerva diosa nin mga handicraft, mga propesyon, artes, asin guerra.\nAn bilang kan mga dios nin Roma garo daing katapusan. Si Lares asin Penates mga dios nin pamilya. Si Vesta an diosa kan dapog. An may duwang lalawgon na si Janus dios nin gabos na kapinonan. An lambang trabaho igwa kan sadiri kaiyan na paratabang na dios. An mga ideya ginibo pa ngani kan mga Romano na magin mga dios. Si Pax an nag-iingat sa katoninongan, si Salus sa salud, si Pudicitia sa kabinian saka pagkabirhen, si Fides sa kaimbodan, si Virtus sa kosog nin boot, asin si Voluptas sa pagpasiramsiram. An lambang gibo nin Romano sa saiyang buhay sa publiko asin sa pribado pinaghohona na kontrolado kan kabotan kan mga dios. Kaya tanganing masegurado an marahay na kaaabtan nin sarong gibohon, an angay na dios kaipuhan na sirosiroon paagi sa ritual na mga pamibi, mga atang, asin mga kapiestahan.\nAn sarong paagi na maaraman an kabotan kan mga dios iyo an paghanap nin mga signos. Pangenot digdi an pagsiyasat sa mga organo sa laog nin hawak kan mga hayop na iinatang. Pinaghohona na an kamugtakan asin itsura kan mga organong ini nagpaparisa kun baga inooyonan o dai kan mga dios an ano man na gigibohon.\nPag-abot kan huring kabtang nin ikaduwang siglo B.C.E., minidbid kan Roma na an pangenot na mga dios kaiyan katimbang kan mga dios nin mga Griego—si Jupiter para ki Zeus, si Juno ki Hera, asin iba pa. Inarog man kan mga Romano an mitolohiyang konektado sa mga dios nin mga Griego. An mga eroestoryang ini bako nanggad marahay an pagkaladawan sa mga dios, na may mga depekto asin limitasyon na kapareho kan sa mga tawo. Halimbawa, si Zeus ilinaladawan na paralupig asin nang-aabuso sa mga aki, na nakikidorog sa mga mortal asin sa mga soboot imortal. An makasusupog na gibo-gibo kan mga dios—na sa parate inoomaw nin labi-labi sa suanoy na mga teatro—nagtao sa mga deboto nin sarahotan na magpangana sa saindang maraoton na mga horot.\nPosibleng marhay na dikit sanang edukadong tawo an nag-ako sa mga eroestoryang iyan bilang literal. Ininterpretar iyan nin nagkapira bilang mga paglaladawan sana. Tibaad ini an dahelan kan bantog na hapot ni Poncio Pilato na “Ano an katotoohan?” (Juan 18:38) Ibinilang iyan na nagpapahayag nin “popular na saboot kan edukadong mga tawo, na oyon dian daing saysay an paghihingoang aramon an kasiertohan sa mga bagay na ini.”\nNagpoon an pagsamba sa emperador durante kan pamamahala ni Augusto (27 B.C.E. sagkod 14 C.E.). Dakol an nakamate nin tunay na utang na boot ki Augusto, partikularmente sa mga probinsia sa Sirangan na an lenguahe Griego, huli sa prosperidad asin katoninongan na naestablisar nia pagkatapos nin halawig na panahon nin guerra. Gusto nin mga tawo nin nagpapadagos na proteksion gikan sa naheheling na kapangyarihan. Nagmawot sinda nin institusyon na kayang haleon an mga pagkakalaen sa relihion, palakopon an patriotismo, asin pagsararoon an kinaban sa irarom kan “paraligtas” kaiyan. Bilang resulta, an emperador tinawan nin onra bilang dios.\nMinsan ngani dai tinogotan ni Augusto an iba na apodon siang dios kan sia buhay pa, iininsistir niang dapat sambahon an personipikasyon kan Roma bilang sarong diosa—si Roma Dea. Si Augusto ginibong dios pagkagadan nia. Sa siring, an relihiosong sentimiento asin patriotismo sa mga probinsia ipinokus sa sentro kan imperyo pati na sa mga namamahala dian. An bagong kulto kan imperyo, na dai nahaloy luminakop sa gabos na probinsia, nagin sarong paagi nin pagpahayag nin paggalang asin kaimbodan sa Estado.\nSi Domiciano, na emperador poon 81 sagkod 96 C.E., iyo an enot na namamahalang Romano na naghagad na sambahon sia bilang dios. Kan panahon nia, ibinibilang na kan mga Romano na an mga Kristiano laen sa mga Judio asin kinontra an minamansay kaidto na bagong kulto. Posibleng marhay na durante kan pamamahala ni Domiciano na nadistiero si Juan sa isla nin Patmos huli sa “pagpatotoo dapit ki Jesus.”—Kap. 1:9.\nAn libro nin Kapahayagan isinurat durante kan pagkadistiero ni Juan. Sa librong iyan, sinambit nia si Antipas, sarong Kristiano na ginadan sa Pergamo, na importanteng sentro nin pagsamba sa emperador. (Kap. 2:12, 13) Kan panahon na iyan, posibleng pinonan kan gobyerno kan imperyo na piriton an mga Kristiano na magsagibo kan mga ritual kan relihion nin Estado. Baga man totoo ini o bako, pag-abot nin 112 C.E., siring kan ipinaparisa sa surat ki Trajan na nasambitan sa kapinonan kan artikulong ini, pinipirit ni Pliny an mga Kristiano sa Bitinia na magsagibo kan siring na mga ritual.\nInomaw ni Trajan an paagi nin pagkapot ni Pliny sa mga kaso na iinatubang sa saiya asin ipinagboot ni Trajan na gadanon an mga Kristiano na nagsasayumang sumamba sa mga dios nin Roma. “Minsan siring,” an surat ni Trajan, “kun deharan nin saro na sia Kristiano asin malinaw na ipaheling iyan paagi sa pag-apod sa satong mga dios, sia (sa ibong kan ano man na naenot na sahot sa saiya) dapat na patawadon pagkatapos na magsolsol.”\nDai maimahinar kan mga Romano an sarong relihion na naghahagad nin eksklusibong debosyon sa mga parasunod kaiyan. Dai iyan hinahagad kan mga dios nin Roma, kaya taano ta hahagadon iyan kan Dios kan mga Kristiano? Pinaghohona na an pagsamba sa mga dios nin Estado pagmidbid sana sa politikal na sistema. Kun siring, an pagsayuma na sambahon an mga iyan ibinilang na pagtraydor sa estado. Siring kan naaraman ni Pliny, mayo nin paagi na mapupuersang kumuyog an kadaklan na Kristiano. Para sa sainda, an siring na gibo mangangahulogan nin pagigin bakong maimbod ki Jehova, asin pinili nin dakol na enot na Kristiano na magadan imbes na magsagibo nin idolatrosong pagsamba sa emperador.\nTaano ta maninigo kitang magin interesado dian ngonyan? Sa nagkapirang nasyon, an mga siudadano inaasahan na mataong galang sa mga simbolo kan nasyon. Bilang Kristiano, iginagalang nanggad niato an autoridad nin sekular na mga gobyerno. (Roma 13:1) Minsan siring, kun mapadapit sa mga seremonya may koneksion sa mga bandera kan nasyon, namomotibar kita kan paghagad ni Jehova Dios nin eksklusibong debosyon asin kan sadol kan saiyang Tataramon na ‘dumulag sa idolatriya’ asin ‘lumikay sa mga idolo.’ (1 Cor. 10:14; 1 Juan 5:21; Nah. 1:2) Sinabi ni Jesus: “Si Jehova na saimong Dios an dapat mong sambahon, asin sa saiya ka sana dapat na magtao nin sagradong paglilingkod.” (Lucas 4:8) Kun siring, papagdanayon logod niato an satong kaimbodan sa Dios na satong sinasamba.\nItinatao nin tunay na mga Kristiano ki Jehova an saindang eksklusibong debosyon\n[Mga Ritrato sa pahina 3]\nAn enot na mga Kristiano nagsayumang sumamba sa emperador o sa mga imahen kan mga dios\nSi Emperador Domiciano\nEmperador Domiciano: Todd Bolen/Bible Places.com; Zeus: Rinetrato ni Todd Bolen/Bible Places.com, hale sa Archaeological Museum of Istanbul\nAn mga Kristiano sa Efeso nagsayumang sumamba sa popular na diosang si Artemis.—Gibo 19:23-41\nI-share I-share An Enot na Kristianismo Asin an mga Dios nin Roma


Pigdenunciar kan Defend Bicol asin Tindog Pumuluyong Masbateño an pinaluwas na retrato sa media kan 9th Infantry Division kan Philippine Army kan Deciembre 26, 2019 na maabot sa 306 na NPA surrenderees sa Masbate alagad saro palang na fake news asin pinapa-inbestigaran na ni Defense Secretary Delfin Lorenzana.\nSa ginibong Fact Finding Mission (FFM) kan Karapatan-Bicol asin Tindog Pamuluyong Masbateño kan Deciembre 21-22, 2019 sa isla kan Masbate, maabot sa 300 na mga paraoma na nagtitiripon sa Masbate Provincial Training Center mientras na nag-aandam sa pagparticipar sa komemorasyon kan International Human Rights Day kan Deciembre 10 alagad binagat sinda kan mga militar alas 9:30 nin aga asin pinalibre sana sa kamot kan mga soldados alas 3:00 nin hapon.\nNabigla an grupo kan mga paraoma asin an iba nakadalagan padulag alagad nawalat an 147 paraoma. Sapiritan sindang pinapirma sa blankong papel, nilikturahan, pinataas an mga kamot mientras na pigkukunan nin retrato asin bidyo sagcod na dagos na sindang pigdeclarang mga nagsukong rebeldeng NPA.\nAfuera pa kaini, sa ibang barangay, sa banwaan nin Cawayan, Masbate, tiniripon kan mga militar sa barangay hall an mga residente, nililikturahan kan mapadapit sa Enhanced-Comprehensive Local Integration Program (E-CLIP), sapiritan pinapirma sa blankong papel asin pinataas an saindang mga kamot.\nKinuanan nin retrato asin bidyo asin pigdeclarang mga rebel surrenderee, asin pinatanidan na dai mag-participar sa mga protest rally.\nSi Major Gen. Fernando Trinidad, Commanding General kan 9th ID na namay base sa Camp Elias Angeles, San Jose Pili, Camarines Sur dai paman napaluwas kan saiyang comento asin magiging aksyon sa envueltong opisyal kan saiyang comandancia.\nDEFENSE SECRETARY NAKIARAM NA SA CONTROVERCIA\nSi Sekretaryo Delfin Lorenzana nagpaluwas na nin direktiba ki Army Chief Lt. Gen. Gilbert Gapay na magconducir nin inbestigasyon sa pinaluwas na fake images kan pigsasabing 306 na NPA surrenderees sa Masbate na isinabay sa ika-51 anibersaryo sa pagkakatugdas kan CPP kan Deciembre 26.\nAn cuestionableng retrato viral online asin nakaka-apektar sa programa kan gobierno contra sa insurgencia.\nSinabi pa na si Lt. Col. Ramon Zagala, opisyal na parataram kan Militar an nagpaluwas kan retrato iyo an 9th ID Public Affairs Units Office asin nagtao na nin paliwanag kan saindang lado sa isyu sa pigmaniobrang retrato na nagluwas man sa mga online news outlets.\nInako ninda huli ta mawot ipaluwas nin amay an inpormasyon sa publiko alagad dai ninda nareparo o na-double check an mga retrato, sabi pa kan opisyal kan militar.\nAn photoshopped pinapaheling an grupo kan pigsasabing rebeldeng NPA asin suportadores nakatindog sa atubangan kan halabang lamesa an manlaen-laen na kalibreng armas na isinuko kan mga rebelde sa militar.\nSa National Democratic Front (NDF) Bicol, sinabi kan saindang opisyal na parataram na si Ma. Roja Banua na sa desperado na an gawi-gawi ngonian kan militar pinapaagi na sa fake news an mga inpormasyon sa publiko asin pigdudoktoran pa an retrato na pinapaluwas sa media.


Paano Ka Magigin Harani sa Dios? | Maogmang Bareta\n1. Hinihinanyog daw nin Dios an gabos na pamibi?\nDinadagka nin Dios an gabos na klase nin mga tawo na rumani sa saiya paagi sa pamibi. (Salmo 65:2) Pero, dai nia hinihinanyog, o inaako, an gabos na pamibi. Halimbawa, puedeng maolang an pamibi nin lalaki na minamaltrato an agom. (1 Pedro 3:7) Siring man, kan an mga Israelita padagos na maggibo nin maraot, dai dinangog nin Dios an mga pamibi ninda. Malinaw na sarong pribilehio an pamibi. Minsan siring, aakoon nin Dios an pamibi dawa kan mga nagkasala nin grabe kun sinda magsolsol.—Basahon an Isaias 1:15; 55:7.\nHilingon an video na Dinadangog Daw nin Diyos an Gabos na Pamibi?\n2. Paano kita maninigong mamibi?\nAn pamibi kabtang kan pagsamba niato, kaya maninigo kitang mamibi solamente sa satong Kaglalang, si Jehova. (Mateo 4:10; 6:9) Siring man, huling kita bakong perpekto, dapat kitang mamibi paagi sa ngaran ni Jesus huling sia nagadan para sa mga kasalan niato. (Juan 14:6) Habo ni Jehova na orootrohon niato an tinuom o isinurat na mga pamibi. Gusto nia na kita mamibi hale sa puso.—Basahon an Mateo 6:7; Filipos 4:6, 7.\nNadadangog kan Kaglalang niato dawa an silensiong pamibi. (1 Samuel 1:12, 13) Iniimbitaran nia kita na mamibi sa gabos na pagkakataon, arog kan sa kapinonan saka katapusan kan aldaw, bago magkakan, asin kun may problema.—Basahon an Salmo 55:22; Mateo 15:36.\n3. Taano ta nagtitiripon an mga Kristiano?\nAn pagrani sa Dios bakong pasil huling napapalibotan kita nin mga daing pagtubod sa saiya asin nag-oolog-olog sa ipinanuga niang katoninongan digdi sa daga. (2 Timoteo 3:1, 4; 2 Pedro 3:3, 13) Kaya, kaipuhan niato an nakakapakosog na pakikiasosyar sa mga kapagtubod, asin kaipuhan ninda kita.—Basahon an Hebreo 10:24, 25.\nAn pakikiasosyar sa mga namomoot sa Dios nakakatabang sa sato na rumani sa saiya. An mga pagtiripon kan Mga Saksi ni Jehova marahayon na oportunidad na makinabang sa pagtubod nin iba.—Basahon an Roma 1:11, 12.\n4. Paano ka magigin harani sa Dios?\nIyan paagi sa paghorophorop sa mga nanonodan mo sa Tataramon nia. Isip-isipon an mga gibo, sadol, asin panuga nia. Paagi sa mapagngayongayong paghorophorop, napapatalubo sa puso niato an pag-apresyar sa pagkamoot asin kadonongan nin Dios.—Basahon an Josue 1:8; Salmo 1:1-3.\nMagigin harani ka sa Dios solamente kun ika nagtitiwala asin nagtutubod sa saiya. Alagad, an pagtubod siring sa sarong bagay na may buhay na nangangaipo nin pagsustenir. Dapat na padagos mong susteniran an pagtubod paagi sa paghorophorop sa basehan kan mga tinutubod mo.—Basahon an Mateo 4:4; Hebreo 11:1, 6.\n5. Paano ka makikinabang sa pagigin harani sa Dios?\nSi Jehova may pagmakolog sa mga namomoot sa saiya. Kaya niang protektaran sinda sa ano man na puedeng magsapeligro kan pagtubod asin paglaom ninda na buhay na daing katapusan. (Salmo 91:1, 2, 7-10) Pinapatanidan nia kita dapit sa klase nin pamumuhay na magsasapeligro kan salud asin kaogmahan niato. Itinotokdo sa sato ni Jehova an pinakamarahay na pamumuhay.—Basahon an Salmo 73:27, 28; Santiago 4:4, 8.\nAn Pribilehiyong Pamibi\nNagdadangog daw an Diyos pag namimibi kita? Tanganing masimbag an hapot na iyan, kaipuhan mong masabutan an itinutukdo kan Bibliya manungod sa pamibi.\nI-share I-share Paano Ka Magigin Harani sa Dios?


BASAHON SA Bicol Hiligaynon Ingles Portuguese\nKun ano an tibaad naaraman mo: “An Dios an namamahala sa kinaban na ini, asin kabotan nia an gabos na nangyayari. Mantang an kinaban pano nin diskriminasyon, inhustisya, asin pang-aapi, seguradong an Dios an responsable sa mga ini.”\nKun ano an itinotokdo kan Biblia: Bako an Dios an ginigikanan kan inhustisya sa kinaban. Sa pagladawan ki Jehova, an Biblia nagsasabi: “Sa gabos niyang gibo, [sia] matanos asin mayong kakulangan.”—Deuteronomio 32:4, An Marahay na Bareta Biblia.\nAn Dios matinao sa gabos, pati na sa mga minalataw na bakong maninigo. Halimbawa, “pinapasirang nia an saiyang aldao sa magña maraot asin sa magña marahay, asin pinapaoranan an magña matanos asin bakong matanos.” (Mateo 5:45) Makatanosan an pagtrato nia sa mga tawo ano man an saindang rasa asin kultura, arog kan ipinapaheling sa Guibo 10:34, 35: “An Dios dai nagpapalaen nin magña tauo: Alagad sa arin man na nacion, an natatakot saiya asin nagguiguibo nin katanosan iyo an inaako nia.”\nKun siring, ano an ginigikanan nin inhustisya? Pinipili nin dakol na tawo na gumawe nin bakong makatanosan, na dai sinusunod an halimbawa nin hustisya nin Dios. (Deuteronomio 32:5) Siring man, ipinapaheling kan Biblia na tinotogotan nin Dios an saiyang kaiwal, an Diablo, na mamahala sa kinaban. * (1 Juan 5:19) Minsan siring, sa dai na mahahaloy matatapos na an pagtogot nin Dios sa daing hustisyang pamamahala na ini. May ginibo na siang paagi tanganing ‘laglagon an mga gibo nin Diablo.’—1 Juan 3:8.\nKun paano makakatabang sa saimo an pakaaram kan katotoohan: Tibaad nariribaraw ka huli sa garo baga mayong katapusan na bareta nin karatan, pang-aapi, asin inhustisya. An pakaaram sa dahelan kan mga problema matabang sa saimo na masabotan kun taano ta maraoton an kamugtakan asin kun taano ta pirmeng dai nagigin mapanggana an bilog na paghihingoa kan mga tawo na gibohon na mas marahay an kinaban. (Salmo 146:3) Imbes na uboson an panahon asin kosog sa paggibo nin mga pagbabago na temporaryo man sana kun mangyari man, puede kang magkaigwa nin makosog na paglaom para sa maabot na panahon basado sa pagtitiwala sa mga panuga nin Dios.—Kapahayagan 21:3, 4.\nAn pakasabot sa tunay na ginigikanan nin inhustisya nangorognang makakatabang sa sato kun kita mismo an maapektaran nin kasakitan. Kun bakong makatanosan an pagtrato sa sato, tibaad mag-agrangay kita siring kan lingkod nin Dios na si Habacuc: “Nagluluya an ley asin dai na lamang nagluluwas an katanosan.” (Habacuc 1:4, An Banal na Biblia) Dai kinastigo nin Dios si Habacuc sa pagsabi kaini. Imbes, sinierto nin Dios sa Saiyang lingkod na igwa Siang itinalaan na panahon tanganing itanos an mga bagay-bagay asin tinabangan nia si Habacuc na magin maogma sa ibong nin mga problema. (Habacuc 2:2-4; 3:17, 18) Kaagid kaiyan, an pagtiwala sa panuga nin Dios na itatanos nia an inhustisya makakatabang sa saimo na magkaigwa nin katrangkilohan asin katoninongan nin isip sa bakong makatanosan na kinaban na ini.\n^ par. 5 Tanganing maaraman kun paano nag-eksister an Diablo, helingon an kapitulo 3 kan librong Ano Man Nanggad an Itinotokdo kan Biblia?\nAn Dios daw talaga an responsable sa pagsakit asin inhustisya?


Si Monica Lewinsky\nPagtuya'tuya ki Pres. Clinton sa karton na ini\nSi Monica Lewinsky (namundag: 23 Hulyo, 1973) iyo an nahuringhuding na nagin piday-piday ni Presidente kan Estados Unidos na si Bill Clinton kan ini si Monica nagtrabaho bilang sarong interna sa White House kan mga taon 1995 asin 1996. Si Bill Clinton napiritan na akoon na siya may "sala asin marigsok na relasyon" siya igdi. An relasyon kan duwa asin an kinaabtan kaini, orog na si impeachment ni Bill Clinton, nabantog asin naapod na "Eskandalong Lewinsky".\nSi Monica Lewinskty namundfag sa San Francisco, California asin nagdakula sa Southern California sa solnopan na ibong kan Los Angeles asin sa Beverly Hills. Gikan sa dugong Ruso-Hudyo, an ama niya iyo si Dr.Bernhard Lewinsky, sarong onkolohista; an ina niya si Marcia Lewis, sarong parasurat. Dibursyado an mga magurang niya. An saiyang padrasto, si R. Peter Strauss, sarong media esecutive. Para sa saiyang primaryang edukasyon, nag'entra siya sa John Thomas Dye School sa Bel-Air. Dangan nagklase na siya sa Beverly Hills High School, pero nagbalyo asin nakatapos siya kan 1991 sa Pacific Hills School, na dati inaapod na Bel Air Prep.\nSa pagtongtong kolehiyo, naglaog siya sa 2-taon na community college, an Santa Monica College, asin natapos niya an adal sa Lewis & Clark College duman sa Portland, Oregon, na ikim an kurso sa Sikolohiya kan 1993. Si Lewinsky nagdakit sa Washington D.C. kaidto asin nagtrabaho na sa White House komo sarong daing-bayad na interna kan Hulyo 1995 na ngapit nakamit an pwesto na may-bayad na, kan Desyembre 1995.\nPinaghugot gikan sa "https://bcl.wikipedia.org/w/index.php?title=Monica_Lewinsky&oldid=141939"\nHuring pigliwat an pahinang ini kan 8 Marso 2013, alas 14:53.


Lemonsito - Wikipedia\nLemonsito (Citrofortunella microcarpa)\nTinanom na lemonsito\nBunga kan lemonsito\nLemonsito na ginibong Juice\nAn lemonsito (Citrofortunella microcarpa) (Ingles: calamondin) o suwa sarong klaseng poon nin sitrus (Ing. citrus) na an bunga saradit sana asin maalsom. Sakop ini kan pamilyang Rutaceae sa lindong kan grupong citrofortunella. Popular ini sa Sur-subangan na Asya orog na sa Filipinas kun saen gamit na maray sa pagluluto. Sa Solnopan arapodan ini sa iba-ibang pangaran, acid orange, calamondin orange o Panama orange.\nSaro ining sadit na kahoy (kagobgoban, Ing. shrub)) na nalangkaw 3-6m, asin nabunga nin saradit na bungang sitrus inuusar sa pagpanamit sa kakanon asin sa mga inomon. An prutas kaini berde kun hilaw pa, nadulaw kun hinog na. Dawa ngane sinasabi na ini tal na tubo sa Filipinas, o sa ibang parte kan Sur-subangan nin Asya, sa totoo lang ini resulta sa hybrid kan mga specie sa genera na Citrofortunella asin dai bisto sa layas na kamugtakan. An lemonsito daa pinag-agom kan Citrus reticulata (Tangerine o Mandarin orange) asin kan Fortunella margarita (Kumquat).\nAn prutas kan lemonsito nakaagid sa sadit, matabilog na lima, parati 25-35mm an diametro, dawa totoo naabot sa 45mm. May parong siya kan inaapod na tangerine na may mahimpis na kublit na kolor berde o narangha. An namit kan prutas medyo maalsom na matoro-tigsom dawa totoo an ubak niya mahamot an parong. An prutas na ini pwede ipalipot bilog asin magamit na garo yelong galapod sa mga inom-inomon. Sa enot na makanamit kaini, napapangalas ta garo inagom an namit nin hamis asin alsom.\nAn pinaghiris na tagok sa prutas paagi nin pagrunot o pagpilsi' kaini nakakagibo nin managom na inomon na apod lemonada. o pwede man sarong panamit sa pagsaro kan vodka asin asukar. Igdi sa Asya ginagamit na gayo ini sa pagpanamit sa sira, mga manok asin sa karneng orig o baka. Ginagamit man ining pantimpla sa mga luto arog kan pansit bihon o miswa gisado. Arog kan ibang mga sitrus, ini mayaman sa bitaminang C. Siring man, an hiniris sa lemonsito pigsasalak man sa mga dogdogan o pikpikan kan mga inasal, mga litson o anoman na luto na gustong ta'wan namit alsom.\nSa Amerika nin Norte, an suwa pigpapatalubo komo saro sanang ornamental na tinanom. Makagoro-ganyat ini orog na kun may mga bunga na. Palibhasa matalaw sa lipot, mas matubang an tubo kaini sa mas mainit na klima arog kan sa Florida, Habagatan Texas, asin Hawaii kan Estados Unidos. Kun ini minamasetera, pwede ilaog kun panahon nin nyebe sa lugar na pigdadapoan talaga nin makuring lipot.\nPhilippines Department of Agriculture - Kalamansi Farming tips\nThe Miniature Orange\n↑ (07-10-2008). "×Citrofortunella microcarpa (Bunge) Wijnands". U.S. National Plant Germplasm System. Accessed on 12-09-2017.\nKinua sa "https://bcl.wikipedia.org/w/index.php?title=Lemonsito&oldid=212569"\nFlora kan Filipinas\nMga Filipinong giso\nMga prutas gikan sa Asya\nHuring binago an pahinang ini kaitong 24 Agosto 2021, alas 23:48.


Pusher nin droga, dakop - BICOL STANDARD | Bicol News\nHome Bicol News News Pusher nin droga, dakop\nPusher nin droga, dakop\nby Bicol Standard Thursday, January 23, 2014\nby Oscar Esmenda\nLIBMANAN, CSUR - Dinakop kan mga awtoridad, por medio nin search warrant na pig isyu ni RTC Judge Irma Isidora M. Boncodin- Zamudio, si Eduardo Vargas sa banwaan na ini, asin nakuanan nin shabu, asin mga gamit sa pag usar kaini.\nSa nagunong informasyon kan BICOL STANDARD, haloy nang pigbabantayan kan mga miembros kan Philippine National Police (PNP) si Vargas, na suboot haloy nang pigtutubodan na imbuelto sa pagbariwas nin druga.\nSa bisa kan “search warrant,” sinakyada kan mga pulis an residencia ni Vargas, asin nakua sa saiyang poder an minasunod na bagay: (1) sarong color pulang laganan nin Selecta ice cream na may laog nin dagom , gunting, improvised forceps asin laogan na plastic para sa pag repack nin shabu; (2) sarong “heat sealed” na plastic sachet na may laog nin pig tutubodan na shabu, asin iba pang gamit.\nIpinahayag kan mga awtoridad na tulong (3) sachet kan pinag babawal na “shabu” an nakua sa poder kan suspechado.\nKabale sa grupo na nag conducer kan raid sa residencia kan suspechado iyo sinda P. Supt. Vicente Costales Marpuri, Jr., OIC sa Libmanan police station; an mga testigong si Domingo Guerrero, Jr., Eduardo Saliva, na representante kan media asin si Prosecutor Edred Dimabayao, representante kan DOJ.\nSi Judge Zamudio an nag paluwas kan search warrant na may numero 2014-04, para sa casong ini.\nMientrastanto, an banwaan na ini, saro sa nagkakapirang lugar sa Camarines Sur na sinasabing dakula an distribusyon kan ipinag babawal na druga.\nSi Vargas, yaon pa ngonian sa poder kan mga awtoridad, mantang pighahanda an asunto criminal na isasangat contra saiya.\nAn pigtutubodan na shabu na nakua sa saiyang poder yaon na man sa Camarines Sur Provincial Crime Laboratory, para segurohon na shabu manangad ini.\nPusher nin droga, dakop Reviewed by Bicol Standard on Thursday, January 23, 2014 Rating: 5


Libmanan, Camarines Sur. Nakabuelta sa puesto si suspendidong Alcalde Bernard Brioso sa banwaan na ini matapos makakua nin stay order hali sa Malacañan, petsado Febrero 6.\nKinumfirmar kan alcalde na siya na an pigmimidmid kan mga empleados kan lokal na gobierno asin hinagad niya an cooperasyon kan mga opisyales lokal na magtrabajo na sinda envez kan pamomolitica.\nAlagad an ibang mga miembros kan Sangguniang Bayan dai siya pigrereconesir na mawot pang maberifikar an documentos kan stay order na hali sa Malacañan.\nKan nakaaging Enero 30, 2019 si Bise Alcalde Rommel Bulaong iyo an pigreconesir kan DILG Bikol sa paagi kan pinaluwas na certificasyon ni Direktor Anthony Nuyda bilang Acting Mayor alagad nagsarong semana sana siya nakabuelo sa trabajo matapos kan apat na bulan sa controvercia sa pagkaigwang duwang alcalde kan saindang banwaan.\nKan Febrero 8, 2019 nabigla naman siya kan magpaluwas nin memorandum sa mga department head an nagbabalik na jefe ejecutivo.\nPiglinaw kan balik alcalde na genuine an saiyang pugol na stay order mala ngani aram na kan opisina rehiyonal kan DILG Bikol.\nHuli sa caso administrativo, si Brioso na bakong kaalyado sa politica ni Gobernador Migz Villafuerte sinuspende nin anom na bulan puon kan Deciembre 21, 2018 asin kun dai niya piglaban legal an caso sagcod nakaabot sa Malacañan maabot an eleksyon sa Mayo 13, 2019, suspendido pa siya.\nNakabuelta man siya sa posisyon duda an mga empleados na magkakaigwa naman nin controvercia sagcod na maparalisar an mga transaksyon finansyal asin apektado naman an saindang sueldo.


Padagos na Makipaglaban Para sa Bendisyon nin Diyos | Pag-aadalan\n‘Nakigumulan ka sa Diyos saka sa mga tawo, asin nanggana ka.’—GEN. 32:28, An Marahay na Bareta Biblia.\nKANTA: 60, 38\nANO AN MANUNUDAN NIYATO KI . . .\nJacob asin Raquel?\n1, 2. Anong mga bagay an dapat na labanan kan mga lingkod ni Jehova?\nPUON sa inot na tawong maimbod na si Abel, sagkod sa satong panahon, padagos na nakikipaglaban an maimbod na mga parasamba. Nagsurat si apostol Pablo sa mga Kristiyanong Hebreo na sinda ‘nagtagal nin dakulang pakilaban sa mga kasakitan,’ mantang hinihinguwa nindang makamtan an pag-uyon asin bendisyon ni Jehova. (Heb. 10:32-34) Ikinumparar ni Pablo an pakikipaglaban kan mga Kristiyano sa pagpapagal kan mga atletang nakikilaban sa mga kumpetisyon kan Grecia, arog nin daralaganan, wrestling, asin boksing. (Heb. 12:1, 4) Sa ngunyan, yaon kita sa paurumbasan para sa buhay, asin may mga kalaban kita na gusto kitang ulangon, sikyudon, disganaron, asin halian nin kaugmahan saka premyo sa maabot na panahon.\n2 An pinakamasakit tang pakikipaglaban iyo an ki Satanas asin sa saiyang maraot na kinaban. (Efe. 6:12) Mahalagang marhay na dai kita magpaapektar sa “mga bagay [kan kinaban] na nakagamot na nin marigon.” Kaiba digdi an mga doktrina kaiyan, mga pilosopiya, asin nakakadanyar na mga gibo, arog kan imoralidad, paninigarilyo, asin pag-abuso sa alkohol saka droga. Asin dapat na padagos niyatong labanan an satong mga kaluyahan asin pangluluya nin buot.—2 Cor. 10:3-6, NW; Col. 3:5-9.\n3. Paano kita sinasanay nin Diyos para malabanan an satong mga kalaban?\n3 Posible daw talagang madaog an siring kakusog na mga kalaban? Iyo, pero kaipuhan niyatong makipaglaban. Ikinumparar ni Pablo an saiyang sadiri sa sarong boksingero kan sabihon niya: ‘Ako nakikisuntukan, bakong siring sa nagsusuntok sa duros.’ (1 Cor. 9:26) Kun paanong linalabanan nin sarong boksingero an saiyang kalaban, dapat man niyatong labanan an satong mga kalaban. Sinasanay asin tinatabangan kita ni Jehova sa satong pakikipaglaban. Nagtatao siya nin nagliligtas-buhay na mga instruksiyon sa saiyang Tataramon. Tinatabangan man niya kita paagi sa satong mga publikasyon na basado sa Bibliya, Kristiyanong pagtiripon, asembleya, asin kumbensiyon. Inaaplikar mo daw an mga nanunudan mo? Kun dai, dai mo lubos na linalabanan an saimong kalaban asin magigin garo ka boksingero na ‘nagsusuntok sa duros.’\n4. Ano an dapat niyatong gibuhon tanganing dai kita madaog kan maraot?\n4 Dapat kitang magdanay na alerto huling puwede kitang atakihon kan satong mga kalaban sa panahon na dai ta linalauman asin sa panahon na kita maluya. Nagpapatanid sa sato an Bibliya: ‘Dai ka magpadaog sa maraot, kundi [padagos] mong daugon nin marahay an maraot.’ (Roma 12:21) An pampakusog nin buot na dai kita “magpadaog sa maraot” nagpapahiling na kaya niyatong daugon an maraot. Magigibo niyato ini kun padagos tang lalabanan iyan. Pero kun dai kita magigin mapagbantay asin masuko sa laban, madadaog kita ni Satanas, kan saiyang maraot na kinaban, asin kan satong mga kaluyahan. Nungkang pagtugutan na takuton ka ni Satanas asin pangluyahan ka nin buot!—1 Ped. 5:9.\n5. (a) Ano an makakatabang sa sato na padagos na makipaglaban para makamtan an pag-uyon asin bendisyon nin Diyos? (b) Sairisay na karakter sa Bibliya an pag-uulayan ta?\n5 Para manggana, dapat pirming tandaan kan mga nakikilaban an rason kan saindang pakikipaglaban. Iyan iyo na para makamtan an pag-uyon asin bendisyon nin Diyos. An Hebreo 11:6 nagsasabi: “An siisay man na minadulok sa Diyos dapat na magtubod na siya nag-eeksister asin na siya an paratao nin balos sa mga maigot na naghahanap sa saiya.” (NW) Ipinapahiling kan Griegong pandiwa na itrinadusir na “maigot na naghahanap” na dapat kitang magmaigot na marhay kun gusto tang makamtan an saiyang pag-uyon. (Gui. 15:17) Sa Bibliya, dakul nin marahay na halimbawa nin mga lalaki asin babayi na iyan mismo an ginibo. Parehong napaatubang si Jacob, Raquel, Jose, asin Pablo sa mga sitwasyon na nakakaubos nin emosyonal asin pisikal na kusog, pero pinatunayan ninda na nagbubunga nin dakul na bendisyon an pagigin maigot. Paano ta maaarog an apat na matitibay na parapakilaban na ini?\nAN PAGIGIN MAIGOT NAGBUBUNGA NIN MGA BENDISYON\n6. Ano an nakatabang ki Jacob na magmaigot, asin paano siya tinawan nin balos? (Hilingon an ritrato sa kapinunan kan artikulo.)\n6 Nakipaglaban asin nagmaigot an patriyarkang si Jacob huling namutan niya si Jehova, pinahalagahan niya an espirituwal na mga bagay, asin lubos an pagtubod niya sa panuga ni Jehova na bebendisyunan Niya an saiyang mga gikan. (Gen. 28:3, 4) Iyan an dahilan kun taano ta kan haros 100 anyos na si Jacob, ginibo niya an gabos na makakaya tanganing makua an bendisyon nin Diyos; nakigumulan pa ngani siya sa sarong anghel na nagsulot nin pisikal na hawak. (Basahon an Genesis 32:24-28.) May kusog asin resistensiya daw si Jacob para labanan an sarong makapangyarihan na anghel? Mayo nanggad! Pero saro siyang determinadong marhay na parapakilaban, asin pinatunayan niyang dai siya basta na sana masuko! Asin talagang binalusan ni Jehova an pagigin maigot ni Jacob. Tinawan siya nin pangaran na angay sa saiya, an Israel (nangangahulugan na “Nakilaban [Nagmaigot Tumang] sa Diyos” o “Nakikilaban an Diyos”). Nakamtan ni Jacob an dakulang balos na gusto man niyatong makua—an pag-uyon asin bendisyon ni Jehova.\n7. (a) Anong nakakapangluya sa buot na sitwasyon an inatubang ni Raquel? (b) Paano siya nagdanay na nakikipaglaban, asin paano siya binendisyunan pag-abot nin panahon?\n7 Gustong-gusto man ni Raquel, an namumutan na agom ni Jacob, na mahiling kun paano uutubon ni Jehova an panuga Niya sa saiyang agom. Pero igwa nin ulang na garo dai kayang lampasan. Mayo siyang aki. Kan panahon niya, ibinibilang na grabeng pagsakit an dai pagkaigwa nin aki. Paano nakakua si Raquel nin emosyonal asin pisikal na kusog para padagos na labanan an dai niya kontroladong mga sitwasyon na nakakapangluya sa buot? Nungka siyang nawaran nin paglaom. Imbes, nagdanay siyang nakikipaglaban paagi sa mas maigot na pagpamibi. Dinangog ni Jehova an udok sa pusong mga pagngayo-ngayo ni Raquel, asin pag-abot nin panahon binendisyunan siya—nagkaigwa siya nin mga aki. Kaya sarong beses, huli sa kapangganahan, naikurahaw ni Raquel: “Paagi sa daing kapagalan na pakikigumol ako nakipaggumulan . . . Ako nanggana man!”—Gen. 30:8, 20-24, NW.\n8. Anong masakit na pagbalo an inatubang ni Jose sa halawig na panahon, asin paano siya nagin marahay na halimbawa para sa sato?\n8 An halimbawa nin kaimbudan ni Jacob asin Raquel siguradong nagkaigwa nin dakulang epekto sa aki nindang si Jose, asin nakatabang iyan sa saiya kun paano aatubangon an maarabot na pagbalo sa saiyang pagtubod. Kan 17 anyos na si Jose, biyong nagbago an buhay niya. An mga tugang niyang lalaki na nauuri sa saiya ipinabakal siya para magin uripon. Dangan kan huri, bakong makatanusan siyang ibinilanggo nin dakul na taon sa Ehipto. (Gen. 37:23-28; 39:7-9, 20, 21) Dai siya pinangluyahan nin buot; ni nagtanom man siya nin raot nin buot o inisip na makabalos sa saiyang mga tugang. Imbes, ipinokus niya an saiyang isip asin puso sa mahalagang marhay na relasyon niya ki Jehova. (Lev. 19:18; Roma 12:17-21) Makakatabang sa sato an halimbawa ni Jose. Halimbawa, dawa kun may maraot kitang mga inagihan kan kita aki pa o kun ngunyan garo mayo na kitang paglaom, kaipuhan tang padagos na makipaglaban asin magmaigot. Makakapagtiwala kita na kun gigibuhon ta iyan, bebendisyunan kita ni Jehova.—Basahon an Genesis 39:21-23.\n9. Bilang pag-arog ki Jacob, Raquel, asin Jose, ano an dapat niyatong pagmaigutan na gibuhon para makamtan an bendisyon ni Jehova?\n9 Tibaad napapaatubang ka man ngunyan sa sarong masakit na pagbalo. Tibaad sarong klase iyan nin inhustisya, diskriminasyon, o pagtuya-tuya. O tibaad huli sa pagkauri, may saro na inaakusaran ka nin mga kaputikan. Imbes na pangluyahan nin buot, girumdumon kun ano an nakatabang ki Jacob, Raquel, asin Jose na padagos na makapaglingkod ki Jehova na may kaugmahan. Pinakusog asin binendisyunan sinda nin Diyos huling danay sindang nagpahalagang marhay sa espirituwal na mga bagay. Padagos sindang nakipaglaban asin naghiro kauyon kan saindang udok na mga pamibi. Nabubuhay na kita sa panahon na harani na an katapusan kan presenteng maraot na sistema nin mga bagay; kaya, mahalaga nanggad na papagdanayon na makusog an satong paglaom sa mga itinagama sa sato sa maabot na panahon! Andam ka daw na magmaigot para makamtan an pag-uyon ni Jehova, asin sabi ngani, makigumulan para diyan?\nMAGIN ANDAM NA MAKIGUMULAN PARA SA BENDISYON\n10, 11. (a) Taano ta tibaad kaipuhan niyatong makigumulan para makamtan an bendisyon nin Diyos? (b) Ano an makakatabang sa sato na makapagdesisyon nin tama asin manggana sa satong pakikipaglaban sa pangluluya nin buot asin mga ulang?\n10 Taano ta tibaad kaipuhan niyatong makigumulan para makamtan an bendisyon nin Diyos? Huling bako kitang perpekto, nasasakitan kitang labanan an mga kaluyahan ta. An iba nasasakitan na mapagdanay an pagigin positibo sa ministeryo. An iba tibaad nasasakitan huli sa hilang o pagmundo. Asin an iba nasasakitan na patawadon an nakakulog o nagkasala sa sainda. Gurano man kita kahaloy nang naglilingkod ki Jehova, gabos kita dapat na makipaglaban sa mga bagay na puwedeng makaulang sa paglilingkod niyato sa Diyos, an saro na nagtatao nin balos sa mga maimbod.\nNakikipaglaban ka daw para sa bendisyon nin Diyos? (Hilingon an parapo 10, 11)\n11 An totoo, puwedeng magin dipisil na marhay an pagigin Kristiyano asin an pagdesisyon nin tama, lalo na kun binubutong kita kan satong madayang puso pasiring sa ibong na direksiyon. (Jer. 17:9) Kun sa hiling mo iyan na an nangyayari sa saimo, hagadon sa pamibi an banal na espiritu. Mapapakusog ka kan pagpamibi asin kan banal na espiritu na padagos na gibuhon an mga bagay na aram mong tama asin binebendisyunan ni Jehova. Humiro kauyon kan saimong mga pamibi. Magmaigot na basahon an Bibliya aroaldaw, asin magtao nin panahon para sa personal na pag-adal saka regular na Pampamilyang Pagsamba.—Basahon an Salmo 119:32.\n12, 13. Paano natabangan na makontrol kan duwang Kristiyano an saindang salang mga pagmawot?\n12 Dakul kitang halimbawa nin mga Kristiyano na natabangan kan Tataramon nin Diyos, kan banal na espiritu, asin kan satong mga publikasyon na malabanan an salang mga pagmawot. Binasa nin sarong tin-edyer an artikulong “How Can You Resist Wrong Desires?” na ipinublikar sa Awake! na Disyembre 8, 2003. Ano an nagin reaksiyon niya? “Nakikipaglaban ako para makontrol an salang mga kaisipan. Kan mabasa ko sa artikulo an ‘matinding pakikipaglaban nin dakul tanganing madaog an salang mga pagmawot,’ namatian kong kabilang ako sa kasararuan nin magturugang. Dai ako nagsosolo.” Nakinabang man siya sa artikulong “Alternative Life-Styles—Does God Approve?” na nagluwas sa isyu kan Oktubre 8, 2003. Nabasa niya sa artikulong iyan na dagos-dagos an pakikipaglaban kan nagkapira, na garo igwa sinda nin ‘tunok sa laman.’ (2 Cor. 12:7) Pero, mantang padagos sindang nakikipaglaban para mapagdanay an tamang paggawi, may positibo sindang paglaom para sa mga mangyayari sa maabot. An sabi niya: “Huli kaiyan, naisip kong makakaya ko man na magdanay na maimbod sa kada aldaw. Nagpapasalamat akong marhay ki Jehova huling ginagamit niya an saiyang organisasyon para tabangan kitang makatagal sa maraot na sistemang ini sa kada aldaw.”\n13 Pag-isipan man an eksperyensiya nin sarong sister na taga Estados Unidos. Siya nagsurat: “Gusto ko kamong pasalamatan sa padagos nindong pagpakakan sa samo sa tamang panahon kan mga talagang kaipuhan mi. Parati kong namamatian na isinurat para sako an mga artikulong ini. Dakul na taon na akong nakikipaglaban sa grabeng pagmawot ko sa sarong bagay na ikinakaungis ni Jehova. May mga panahon na gusto ko nang sumuko asin dai na lumaban. Aram kong mahihirakon si Jehova saka mapagpatawad, pero huling igwa ako kan salang pagmawot na ini, na sa totoo dai ko man ikinakaungis, pagmati ko bako akong angay na mag-ako kan tabang niya. Apektado an buhay ko kan pakikipaglaban kong ini. . . . Pagkabasa ko kan artikulong ‘Igwa Ka daw nin “Pusong Magmimidbid” ki Jehova?’ sa An Torrengbantayan na Marso 15, 2013, talagang namatian kong gusto akong tabangan ni Jehova.”\n14. (a) Paano minansay ni Pablo an saiyang pakikipaglaban? (b) Paano ta mapangganang malalabanan an satong mga kaluyahan?\n14 Basahon an Roma 7:21-25. Aram mismo ni Pablo kun gurano kadipisil an pakikipaglaban sa salang mga pagmawot asin mga kaluyahan. Pero, sigurado siyang kaya niyang manggana sa laban na ini kun mamimibi siya saka mananarig ki Jehova asin kun magkakaigwa siya nin pagtubod sa atang na pantubos ni Jesus. Kumusta man kita? Mantang nakikipaglaban kita na dai madaog kan satong mga kaluyahan, kaya tang manggana. Paano? Paagi sa pag-arog ki Pablo, paagi sa lubos na pagsarig ki Jehova, bako sa sadiri tang kusog, asin paagi sa pagkaigwa nin pagtubod sa pantubos.\n15. Taano ta matatabangan kita kan pagpamibi na magdanay na maimbod asin matagalan an mga pagbalo?\n15 May mga panahon na tibaad tugutan kita ni Jehova na maipahiling kun gurano kahalaga sa sato an sarong bagay. Halimbawa, paano kun magkahilang kita nin grabe (o an satong kapamilya) o makaeksperyensiya kita nin inhustisya? Maipapahiling niyato na lubos kitang nagtitiwala ki Jehova kun hahagadon niyato sa saiya na tawan kita kan kusog na kaipuhan tanganing padagos na magin maimbod asin magdanay na maugma saka makusog an espirituwalidad. (Fil. 4:13) Pinapatunayan kan eksperyensiya nin dakul na Kristiyano, kan panahon ni Pablo asin sa ngunyan, na matatabangan kita kan pagpamibi na maibalik an satong puwersa asin kusog nin buot tanganing padagos na magtagal.\n16, 17. Ano an determinado mong gibuhon bilang sarong parapakilaban?\n16 Gustong-gusto kan Diyablo na mahiling kang pangluyahan nin buot asin sumuko. Magin determinadong “pangaptan an marahay.” (1 Tes. 5:21, NW) Makakasiyerto kang kaya mong manggana sa saimong pakikipaglaban ki Satanas, sa saiyang maraot na kinaban, asin sa ano man na salang mga pagmawot. Magigibo mo ini kun lubos kang magtitiwala sa kakayahan ni Jehova na pakusugon ka.—2 Cor. 4:7-9; Gal. 6:9.\n17 Kaya, padagos na makipaglaban. Padagos na makigumulan. Padagos na magmaigot. Lubos na magtiwala na ‘iuula sa saimo [ni Jehova] an nagsusupay na marahay na mga bagay.’—Mal. 3:10, An Marahay na Bareta Biblia.


An sikolohiya kan “resilience”: pagkamasarig asin pagbangon | Magbikol Kita\nWednesday, March 03, 2021, 10:29am\nPublished on Tuesday, December 08, 2020, 4:29pm\nPirang semana na sana, matatapos na an 2020. Halangkaw an satuyang paglaom na lugod an 2021 mas mabúot satuya. Ini sa tahaw kan padagos tang pag-atubang sa pandemya asin sa parada kan mga bagyong nag-agi sa Bikol asin iba pang rehiyon. Bako bagang madali. Dakol nawaran nin pagrurugaring. An iba nairido o nawaran nin mahal sa buhay.\nBakong bago sato an mga kalamidad na arog kaini. Ako, halimbawa, nagimatan ko na na an harong mi digdi sa Naga binabaha talaga. Dai sakuya makangangalas kun maselebrar kami nin Pasko o Bagong Taon na mayong kuryente dahil dakol an naragpang mga poste nin kuryente. Dai ko aram kun marhay o malain na dai na bago satuya mga kalamidad. Sa marhay, sa maraot gayod. Marhay, ta tuod na kita sa mga arog kaini. Maraot, ta mapagal bagang magbagunas nin salog pag naghupa na an baha. Pero mas mapagal isipon na sa laog nin pirang dekada garo nagtitikapo pa giraray an satuyang nasyon sa aspekto nin disaster response. Ini sa balyo kan reyalidad na susog sa World Risk Report, an Pilipinas nagpapangaduwa o pangatulo sa most at-risk countries sa kinaban.\nSa tahaw kan ekspiryensyang ini sa mga kalamidad, naglulutang an diskurso tungkol sa resilience. Ano baya nanggad ini? Sa sakong pagkaaram, an pinakaharaning dakitaramon kaini iyo an pagkamasarig o kapusugan—“pagbangon sa tahaw nin problema.” Sinasabi na an mga Pilipino daa resilient—may karakter nin resilience. Kaya tang magngirit dawa may problema o nakukulgan na. Matinios. Maginibo. Mahigos. Maray-rahay bagang mga kaugalian. Pero kan mga nakaaging aldaw, garo napapagal na an mga Pilipino na akuon an identidad na ini. Habo ta nang sabihon na resilient kita. Pagal na kita sa pagigin resilient. Pàno man kaya ginigibong rason kan iba para ipasipara an saindang mga responsibilidad na pakarayhon an mga sistema asin imprastraktura na dapat yaon para maiwasan o mabawasan an katibaadan kan disaster.\nPero, ano baya talaga an resilience? Manlainlan na paghiling, base sa disiplina. Sa sikolohiya, an resilience pigkokonsiderar na sarong proseso nin pag-angay sa tahaw nin mga katibaadan o problema, urog na idtong mga magagabat asin nakaka-traumang mga sitwasyon (American Psychological Association, 2017, p. 1). Ini kakayahan na magtindog asin maka-agwanta sa tahaw nin krisis (Walsh, 1996, p. 1-2). Sa sikolohikal na pakahulugan, inot ginamit an terminong resilience sa mga pag-adal sa epidemyolohiya, urog na sa mga interbensyon sa mga tawong may schizophrenia—kundisyon medikal kun sain nagkakaigwa nin problema sa integrasyon asin koordinasyon kan naiisip, namamati, asin ginigibo kun kaya naapektuhan an persepsyon sa reyalidad (Dielman, 2013; Garmezy, 1973).\nSa kontemporanyong panahon, may tulong rani sa konsepto kan resilience: 1. bilang trait o kalidad, 2. bilang outcome o kaaabtan, o 3. bilang daynamikong proseso (Hu, Zhang, & Wang, 2015). Bilang kalidad, an resilience nakadepende sa konteksto kan tawo—edad, kultura, kasarian (Connor & Davidson, 2003, p. 76). An sarong tawo masarig o pusog kun nahihiling nya an problema bilang sarong oportunidad, aram nya an saiyang kusog asin kaluyahan, igwa syang pusog na relasyon sa kapwa, nagtutubod sya sa sadiring kakayahan, may sense of humor asin positibong paghiling sa sitwasyon, asin mapinasensya (Kobasa, 1979; Rutter, 1985; Lyons, 1991, as cited in Connor & Davidson, 2003, p. 77; Lai & Yue, 2014). Kumbaga sa kasabihan, kayang mabuhay sa tagilid na kinaban mantang dai nawawaran nin pagtubod asin pagláom.\nBilang kaaabtan, an resilience sarong katuyuhan. Saro ining resulta kan kun anuman an ginigibo kan indibidwal asin mga tawo sa palibot nya. Buót sabihon, may dapat himuhon bago magin masarig an sarong tawo. Kun may mga bagay na nakakaulang sa pag-uswag kan indibidwal, dapat ining baguhon, baklion, hirahon. Digdi naglalaog an impluwensya asin responsabilidad kan mga institusyon pansosyudad. Obligasyon kan mga institusyon na ini na siguruhon an patas na oportunidad para sa gabos para magin matatag. Dapat pinagtatarabangtabangan na tanggalon an mga ulang o bulnerabilidad kan tawo—halimbawa pagtios, diskriminasyon, kawaran nin sistema sa pagtao nin tabang, asin iba pa. Kun dai papakarhayon an mga bagay sa palibot—mga programa, mga mekanismo, mga polisiya—posibleng masakitan an tawo na magbaklay pasiring sa pagiging matatag. Sa positibong paghiling, an resilience abilidad na mas kayang pakusugon urog na kun igwang suporta gikan sa luwas kan indibidwal.\nBilang proseso, an resilience nag-uuswag. Ini hinihiling bilang pagbaklay pasiring sa sarong destinasyon. Ano an destinasyon? Recovery, o giraray na pagbalik sa marhay na estado (well-being) asin halangkaw kalidad nin pamumuhay (quality of life). Sa pag-agi kan panahon, an pagkamasarig nag-uurog depende sa disposisyon asin sirkumstansya. Kun an sarong tawo maluya ngunyan, pwedeng sa aga makusog sya. Kun makusog sya ngunyan, pwedeng sa aga mas pakusugon pa. Garo tinanom an resilience na pag tama an init kan saldang, tubig, asin sustansya kan daga, mas nagtatalubo asin nagbubunga. Huli ta proseso an resilience, naaapektuhan man ini kan iba ibang salik arog halimbawa kan kapasidad ta na intindihon asin imanehar an satong emosyon (Koole, 2009; Linehan, 2015; Lee, Dolan, & Critchley, 2008; Mestre, Nuñez-Lozano, Gomez-Molinero, Zayas, & Guil, 2017; Schneider, Lyons, & Khazon, 2013).\nAno ang manunudad ta sa mga konseptwalisasyon na ini kan resilience. Inot, bako ining passive—naghihiro asin may paghiro na dapat ginigibo. Bakong resilience an pagtuninong na sana. An pagigin matinios saro sana sa kalidad kan resilience. Apwera kaini, dapat may pagláom asin paghimo na pakarhayon an sitwasyon. Mapagal bagang magbuhat hali sa mga kalamidad. Kaya sarong esensya kan resilience iyo an padanay na pagpapakaray, pangangataman, asin pagpapauswag kan ekolohiya na iniirukan ta. Esensya man kan resilience an pangapudan sa mga may kamanungdanan na ilaag sa saindang plataporma an pagsiguro kan mga mekanismo sa relief, response, asin recovery.\nSa hiling ko, dawa pagal na kitang apudon na resilient, padagos man giraray na magigin resilient an Pilipino. An satong espiritwalidad, an mga ngirit, an pag-ataman ta sa sadiri asin sa kapwa, an satuyang pag-andam asin higos mapadagos. Alagad kun an mga sistema na nakakaapekto sa satuyang pagkamasarig dai mabakli, dai mapakarhay, dawa sisay na maisog, mabaskog, asin maurag, aabutan nin kapagalan asin kaluyahan.\nKaya, sa mga masurunod na aldaw, padagos kita. Mahibi kun kaipuhan, alagad mahangos, matindog, malinig kan dalnak sa salog, mapakarhay kan linayog na atop, malakaw pasiring sa linalaúman na puturo. Pero sa iba, lalo na si mga nakakaulang sa resilience kan kapwa, pag-isipan an posisyon kan saimong prebilehiyo. Magsalming, maghuruphurop kun pàno ka mahiro tanganing makatabang.


89.5 OKFM SORSOGON NEWS ONLINE: Mga nag-uling Sorsoganon na sinundo kan sweaper team, uminabot na sa sobra 1,600 persona\nMga nag-uling Sorsoganon na sinundo kan sweaper team, uminabot na sa sobra 1,600 persona\nSuminakat na sa sobra 1,600 na bilang nin mga Sorsoganon an nasundo kan sweaper team kan provincial government kasunod kan pagabot kan haros nasa 364 na mga Sorsoganon na na-estranded sa Metro Manila makalihis na mawaran nin trabaho dahil sa epekto kan Covid-19 pandemic.\nKasunod kan siring na bagay, siniguro ni Sor. Gov. Francis Joseph Escudero na idederetso an gabos na mga mauling Sorsoganon sa mga quarantine facility asin mga LGU asin sasairarum sa mandatoryong 14 diaz na pagkakwarentina.\nSiniguro man kan gobernador na tatawan nin libreng pagkaon, hygiene kits asin regular check ups kan health office an mga nagbabalik probinsya mantang nagsasairarum sinda sa quarantine.\nEnot ng nagpalowas nin kasuguan an gobernador sa mga local chief executive sa bilog na probinsya na mag-issue nin certificate of acceptance sa mga Sorsoganon na gustong mag-uli na sa probinsya dahilan sa namamatean na kapigaduhan dara kan pandemya.


Mga Estudyante sa Biblia, dekada nin 1870\nEnot na isyu kan The Watchtower, 1879\nAn Torrengbantayan ngonyan\nIhinula sa Biblia na pagkagadan ni Cristo, malataw an falsong mga paratokdo sa tahaw kan enot na mga Kristiano asin bibiribidon an katotoohan sa Biblia. (Guibo 20:29, 30) Pag-abot nin panahon, iyan mismo an nangyari. An katokdoan ni Jesus sinalakan ninda nin paganong mga ideya sa relihion, kaya nagkaigwa nin palsipikadong klase nin Kristianismo. (2 Timoteo 4:3, 4) Paano kita nakakasegurado na ngonyan tama an pakasabot niato sa kun ano man nanggad an itinotokdo kan Biblia?\nPanahon na tanganing ihayag ni Jehova an katotoohan. Ihinula nia na sa ‘panahon kan katapusan, magigin abunda an tunay na kaaraman.’ (Daniel 12:4, NW) Kan 1870, nagin maliwanag sa sarong sadit na grupo na naghahanap kan katotoohan na bakong sono sa Kasuratan an dakol na doktrina nin mga relihion. Kaya, nagpoon sindang magsiyasat tanganing masabotan an orihinal na katokdoan sa Biblia, asin tinawan sinda ni Jehova nin espirituwal na pakasabot.\nAn Biblia maingat na pinag-adalan nin sinserong mga indibiduwal. An maigot na grupong idto nin Mga Estudyante sa Biblia, na apod kaidto sa Mga Saksi ni Jehova, naggamit nin pamamaagi nin pag-adal na ginagamit mi pa ngonyan. Pinag-oolayan ninda an Biblia nin tema por tema. Kun may nababasa sindang teksto sa Biblia na depisil saboton, naghahanap sinda nin iba pang teksto na makakapaliwanag kaiyan. Kun makagibo na nin kongklusyon na kaoyon kan iba pang kabtang kan Kasuratan, isinusurat ninda iyan. Sa siring, paagi sa pagtogot sa Biblia na iyo an magtao nin interpretasyon, nadiskobre giraray ninda an katotoohan dapit sa ngaran asin Kahadean nin Dios, sa katuyohan nia para sa katawohan saka sa daga, sa kamugtakan nin mga gadan, patin sa paglaom na pagkabuhay liwat. Huli sa pagsiyasat ninda, nakatalingkas sinda sa dakol na falsong paniniwala asin kaugalean.—Juan 8:31, 32.\nKan 1879, nasabotan kan Mga Estudyante sa Biblia na panahon na tanganing mahiwas na ipaaram an katotoohan. Kaya kan taon na iyan, pinonan nindang ipublikar an magasin na sagkod ngonyan ipinupublikar mi pa, An Torrengbantayan Nagpapahayag kan Kahadean ni Jehova. Ngonyan, an mga katotoohan sa Biblia ihinuhulit mi sa mga tawo sa 240 kadagaan, sa labing 750 lenguahe. Bago kaiyan, dai pa noarin man nagin abundang marhay an tunay na kaaraman!\nPagkagadan ni Cristo, ano an nangyari sa katotoohan sa Biblia?\nAno an nakatabang sa samo na madiskobre giraray an katotoohan hale sa Tataramon nin Dios?\nI-share I-share Paano Nadiskobre Giraray an Katotoohan sa Biblia?


Reg’l coordinators kan PACC dai uukagon\nPeoples & Events\nWhy Read Bicol Mail\nMantenido kan mga regional coordinator kan Presidential Anti-Corruption Commission (PACC) sa Bicol asin sa iba pang rehiyon an saindang posisyon mantang mayo pa sa planong ukagon an saindang destino ni PACC Chairman Dante Jimenez.\nIni matapos tukahan ni Presidente Rodrigo R. Duterte si Jimenez komo co-chairman kan Inter-Agency Committee (ICAD) karibay ni Bise Presidente Leni Robredo na nag-tolong semana sana sa anti-drug war.\nSinabi ni Tommy Lee, regional coordinator kan PACC Bicol na mantenido man giraray ni Jimenez an saiyang posisyon sa Presidential Anti-Corruption Commission alagad tinawan sana siya nin dagdag na trabajo ni Duterte.\nNin huli kaini, dai man mangyayari an ano man na pag-ukag kan presenting destino ninda asin posisyon. Sinabi ni Jimenez sa miembros kan media na aadalan niya an winalat na report asin recomendasyon na winalat ni Bise Presidente Robredo sa halipot niyang aldaw na trabajo sa ICAD.\nSi Robredo pignombrahan ni Presidente Duterte sa sinambit na posisyon alagad hinaklas man sana na dai ngani nagtolong semana sa trabajo sa anti-drug war.\nIpinahayag pa kan bagong co-chairman kan ICAD na mayo man nin problema sa posibilidad kun puedeng basehan an report ni VP Robredo kun igwa na siyang kopya.\nAn trabajo sa ICAD sa campanya laban sa droga mayo man nin pagbabago sa saiyang presenting pugol na puesto sa PACC na nakatutok sa campanya contra sa kurapsyon, sabi pa ni Jimenez.\nNagtutubod siya na kaipuhan na mas maging higot an trabajo kan law enforcement agencies asin iba pang ahencia kan gobierno na envuelto sa pagtabang laban sa ilegal na droga.\nDinagdag pa ni Jimenez dawa igwa siyang trabajo sa anti-drug war alagad an campanya laban sa kurpasyon saiyang ipapadagos. (dpa)


An prostitusyon iyo an pagbebenta nin kaogmahan sa laman kan sarong babae sa lalake o kapwa babae o sa sarong papanay (tomboy) Pwede man masabi ini sa pagbenta nin sarong lalake o bakla nin siring na kaogmahan sa kapwa bakla o sa sarong lalake. Ini ginigibo sa tuyong makakua nin pakinabang sa paagi nin pagbayad sa kaggibo kaini asin inaapod man ining seks na komersyal.\nProstitusyon legal pero dai toltol minamangno Prostitusyon legal as imon pinapabayaan sana. Organisadong mga aktibidad arog kan\nmga putariya asin pagbugaw illegal Prostitusyon bakong legal Mayong datos kester and francis\nAn sarong persona na naggigibo nin siring naaapod na pampam, puta, putating, "pokpok" sa modernong pagtataram o "tataret" sa lumang bikol o "parabenta nin laman", o inaapod man na "mga salampating hababang lupad". An bugtak legal kan siring na praktis iba-iba sa manlaenlaen na nasyon, o maski ngane sa laog nin sarong estado nag'iiba an ley sa lambang rona sa laog kan nasabing estado. Pwede ini tinutugot saka pinapabayaan sana, o saro ining krimen na binabantayan na gayo o dai pigrereparo sana, o sarong propesyon na tinutugot asin grabe an pag'ataman ngane dai makadarang ratak sa sosyedad. Ini inaapod man daang "pinakagurang na propesyon sa kinaban". Ginagaom na an ganansya sa siring na negosyong prostitusyon sa bilog na kinaban maabot lampas $186 na bilyon. Tinatanya man na lampas 13.8 milyon an yaon sa negosyong pagpapampam.\nMga tipo nin pagbebentaLiwaton\nPaagi nin internetLiwaton\nKahaditan sa industriya nin seksLiwaton\nPinaghugot gikan sa "https://bcl.wikipedia.org/w/index.php?title=Prostitusyon&oldid=189105"\nLast edited on 15 Marso 2020, at 14:00\nHuring pigliwat an pahinang ini kan 15 Marso 2020, alas 14:00.


ALMA TSAPTER 23\nAn relihiyosong kalayaan ipinagproklama--- An mga Lamanita na yaon sa pitong mga kadagaan asin mga siyudad nagkabarago--- Saindang pinag-apud an saindang mga sadire na Anti-Nephi-Lehies asin nagin libre gikan sa sumpa--- An mga Amalekita asin mga Amulonita nagsikwal sa katotoohan.\nHilnga, ngonian ini nangyaring naglipas na an hade kan mga Lamanita nagpadara nin sarong proklamasyon sa gabos na saiyang mga katawohamn, na sinda dae ipagdoot an saindang mga kamot ki Ammon, o ki Aaron, o ki Omner, o ki Himni, ni maski sa saindang mga katugangan na magraralakaw sa pagbabalangibog sa tataramon nin Diyos, sa arin man na lugar na sinda makapagduman, sa aring parte kan saindang kadagaan.\n2 Iyo, siya nagpadara nin sarong dekrito sa pag-iriba ninda, na sinda dae dapat na ipagdoot an saindang mga kamot sainda sa paggapos sainda, o ipagkunkun sinda pasiring sa prisohan; ni sinda magdura sa sainda, ni pakulgan sinda, ni ipagtulakan sinda paluwas sa saindang mga sinagoga, ni pakulan sinda; ni sinda manggapoan sainda, alagad sinda magkaigwa nin libreng paglaog sa saindang mga kaharongan, asin man sa saindang mga templo, asin sa saindang mga sanktuwaryo.\n3 Asin kaya sinda puwedeng magralakaw asin magbalangibog nin tataramon na uyon sa saindang mga pinagmamawot, nin huli ta an hade napagbago sa Kagurangnan, asin an gabos niyang pagharongon; kun kaya saiyang ipinadara an saiyang proklamasyon sa kabilugan na kadagaan sa saiyang mga katawohan, na tanganing an tataramon nin Diyos puwedeng dae magkaigwa nin kaulangan, alagad na tanganing ini maipaabot sa kabilugan nin gabos na kadagaan, na an saiyang katawohan puwedeng makumbinse manungod sa marigsok na mga tradisyon kan saindang mga ama, asin na tanganing sinda puwedeng makumbinse na sinda gabos katurugangan, asin na tanganing sinda dae na nanggad manggagadan, ni manalakat, ni manghabon, ni makagibo nin pangangalunya, ni makagibo nin anuman na manera nin karigsokan.\n4 Asin ngonian ini nangyaring naglipas na kan an hade nakapagpadara na kan saiyang proklamasyon, na si Aaron asin an saiyang mga katugangan nagpaduruman gikan sa sarong siyudad pasiring sa sarong siyudad, asin gikan sa sarong harong nin pagsasamba pasiring sa saro pa, nag-eestablisa nin mga simbahan, asin nagkokonsagra nin mga kapadean asin mga paratukdo sa kabilugan nin kadagaan sa pag-iriba kan mga Lamanita, sa pagbalangibog asin sa pagtukdo kan tataramon nin Diyos sa pag-iriba ninda; asin kaya sinda nagpoon na magkaigwa nin dakulang trayumpo.\n5 Asin rinibo-ribo an nadara sa kaaraman nin Kagurangnan, iyo, rinibo-ribo an nadara na magtubod sa mga tradisyon kan mga Nephita; asin sinda pinagtukdoan kan mga talaan asin mga propesiya na ipinagkatiwala magin hanggan sa presenting panahon.\n6 Asin habang an Kagurangnan nabubuhay, may kasegurohan habang kadakul an nagtutubod, o habang kadakul an nadara sa kaaraman nin katotoohan, sa paagi kan pagbabalangibog ni Ammon asin kan saiyang mga katugangan, na uyon sa espiritu nin kapahayagan asin kan propesiya, asin an kapangyarihan nin Diyos iyo an maggigibo nin mga milagro sainda--- iyo, ako nagsasabi sa saindo, habang an Kagurangnan nabubuhay, habang kadakul sa mga Lamanita an nagtutubod sa saindang pagbabalangibog, asin nagkabarago sa Kagurangnan, dae nanggad mangyayari an pagpapaharayo.\n7 Nin huli ta sinda nagin sarong matatanos na mga katawohan; saindang ipinagbaba an mga armas kan saindang pagrerebelde, na tanganing sinda dae na nakapaglaban kontra sa Diyos, ni kontra sa arin man na saindang mga katugangan.\n8 Ngonian, iyo ini sinda na nagkabarago sa Kagurangnan;\n9 An mga katawohan nin mga Lamanita na yaraon sa kadagaan nin Ishmael;\n10 Asin man an mga katawohan kan mga Lamanita na yaraon sa kadagaan nin Middoni;\n11 Asin man an mga katawohan kan mga Lamanita na yaraon sa siyudad nin Nephi;\n12 Asin man an mga katawohan kan mga Lamanita na yaraon sa kadagaan nin Shilom, asin sinda na yaraon sa kadagaan nin Shemlon, asin yaraon sa siyudad nin Lemuel, asin yaraon sa siyudad nin shimnilom.\n13 Asin iyo ini an mga pangaran kan mga siyudad kan mga Lamanita na nagkabarago sa Kagurangnan; asin iyo ini sinda na nagbaraba kan mga armas nin sainda pagrerebelde, iyo, an gabos nindang mga armas panggiyera; asin sinda gabos mga Lamanita.\n14 Asin an mga Amalekita dae napagbago, puwera sana sa saro; ni an arin man na mga Amulonita, pero sinda nagpatagas kan saindang mga puso, asin man an mga puso kan mga Lamanita duman sa parte kan kadagaan kun saen sinda nag-eerok, iyo, asin sa gabos nindang banwaan asin gabos nindang mga siyudad.\n15 Kun kaya, samuyang pinagngaranan an gabos na siyudad kan mga Lamanita kun saen sinda nagsosolsol asin nagdulok sa kaaraman nin katotoohan, asin nagkabarago.\n16 Asin ngonian ini nangyaring naglipas na an hade asin sinda na nagkabarago nagmawot na sinda magkaigwa nin sarong pangaran, na tanganing pagkatapos sinda puwedeng mabibisto na lean sa saindang mga katugangan; kun kaya an hade nagkonsulta ki Aaron asin sa kadakul nindang mga kapadean, manungod sa pangaran na saindang pagdadarahon sa sadire ninda, na tanganing sinda puwedeng mabibisto man.\n17 Asin ini nangyaring naglipas na saindang pinag-apud an saindang pangaran na Anti-Nephi-Lehies; asin sinda pinag-apud sa paagi kaining pangaran asin dae na nanggad pinag-apud na mga Lamanita.\n18 Asin sinda nagpoon na magin mahihigos na mga katawohan; iyo, asin sinda nagin ma-inamigo sa mga Nephita; kun kaya, sinda nagbukas nin sarong pakikipagsuratan sa sainda, asin an sumpa nin Diyos dae na nanggad nagsunod pa sainda.\n# posted by Unknown @ 11/10/2005 08:18:00 AM


Balitang Bicolandia | Magbikol Kita\nMonday, May 23, 2022, 3:06am\nPublished on Tuesday, March 02, 2021, 11:57am\nRegional news matters. Local news matters.\nSa anuman na bareta, sa radyo, sa TV, sa prensa, o sa social media man, importante an linggwahe o an gamit na tataramon.\nAn pigngangalas kan mga Bikolano na nag-aantabay sa bagong TV newscast, urog na digdi sa Kabikulan, iyo na, inot na inot, an titulo kan panhapon na bareta sa telebisyon, Balitang Bicolandia. An bareta sa Bikol bareta, bakong balita.\nTama na an mga lokal na pangyayari digdi sa rehiyon mahalaga sa mga Bikolano asin maski bakong Bikolano na naka-istar digdi. Sa pagkaaram ko, an gabos na rona kan Pilipinas igwa nin regional news hapon-hapon puon Lunes sagkod Byernes. Marhay ta mga bagong lalawgon an mga parabareta sa telebisyon kan GMA 7 o Kapuso network. Mga Bikolano saka Bikolana pati, mga hoben pa saka garo mahihigos sa pagkalap nin bareta asin impormasyon sa anom na probinsya asin pitong syudad kan Bikol. Napapanahon an mga bareta asin presko.\nAn problema sana ta garo dai tatao kan linggwaheng Bikol an mga newscasters maski sinda mga taga-Bikol. O tibaad binabasa man sana ninda an mga bareta na pigsusurat kan iba. Sa bagay dapat na may independent news department an lokal na istasyon, kompleto nin legmen, field reporters, cameramen, asin para-interview.\nSa Metro Manila asin sa ibang parte kan kinaban, an news anchor o an parabareta sa TV screen na iyo an pinakasikat, news reader man sana o parabasa man kan bareta. Iyan an inaapod na propesyonalismo sa broadcast media industry.\nSaka garo bakong bukas sa mga suwestyones asin rekomendasyones an management kan lokal na estasyon.\nIdtong pigribayan na Bikol TV Patrol maski sarala-sala an Bikol, alagad magpuon sa manager, newscaster, asin field reporter, bukas sa mga suhestyon asin pagtuyaw hali sa publiko sa mga pagkukulang kan mga personahe asin kan programa mismo.\nDai pa huri, pwede pang pagayunon an programa tanganing makataong marhay asin magayon na bareta sa mga Bikolano na nagtutubod na an impormasyon sa telebisyon mahalaga sa saindang arualdaw na pagbuhay.


Home / Camarines Sur / Del Gallego / Naga City / News / Quezon City / Nagpabistong NPA pinadakop ni Mayor Abarrientos sa entrapment\nNagpabistong NPA pinadakop ni Mayor Abarrientos sa entrapment\nBicol Standard Newspaper Saturday, November 11, 2017 Camarines Sur, Del Gallego, Naga City, News, Quezon City\nNAGA CITY 11/11/17 (Bicol Standard) -- Narata sa kamot kan mga miembros kan Del Gallego PNP an lalaking nagpabisto na miembro kan New People’s Army (NPA) sa entrapment operation na ginibo kasubagong alas 10:00 nin aga sa Regalado Avenue, Fairview, Quezon City.\nSabi kan pulis dinakop ninda si Alejandro Concepcion y Avila, 27 anyos, taga Barangay Commonwealth, Quezon City, huli kan reclamo ni Mayor Lydia Abarrientos y Borral, 62, kan Barangay Sinuknipan 1, Del Gallego, Camarines Sur.\nSegun ki Mayor Abarrientos si Concepcion na nagpabistong NPA pirang beses na naghagad saiya nin cuarta para sa mga rebelde.\nPara madali na maihatod sa suboot NPA an cuartang hinahagad, ipig text kan suspechado an numero kan Smart Padala sa saiyang victima, na may instruksyon na maghulog tulos nin kantidad P5,000.00.\nHuli kan bagay na ini, isinumbong ni Mayor Abarrientos an incidente sa pulis kan saindang banwaan, kaya naglansar nin entrapment operation.\nPakalihis nin pirang minutos na pagbantay kan mga pulis sa lugar na papadarahan kan cuarta, nacierto na ninda na an suspechadong si Concepcion, iyo an naghahalat kan kantidad, sa Regalado Avenue, Fairview, Quezon City.\nKan marecibe na niya an cuarta hale sa Smart Padala, dinulok na siya kan mga pulis asin inarestar.\nSinabi ni Mayor Abarrientos na pigplano ninda an entrapment kan suspechado tanganing madakop an persona na nagpapara patakot saiya na kun dai magtao kan hinahagad na kantidad, may mangyayaring daing data sa buhay kan alkalde.\nSasangatan tulos nin caso criminal an suspechado.\nMientrastanto, pig-aaram pa kan mga pulis kun totoo mananggad na miembro kan NPA si Concepcion.\nNagpabistong NPA pinadakop ni Mayor Abarrientos sa entrapment Reviewed by Bicol Standard Newspaper on Saturday, November 11, 2017 Rating: 5


SA pagpintakasi kan bilog na katawohan kan Aldaw kan Kinaban o Earth Day, minarhay kong alokon an gabos na maghorop-horop dapit sa kamugtakan kan satong kapalibutan. Kanigoan na gayo an mga programang an kapalibutan atamanon; igwa nin mga sarabay na paglinig kan mga natad, pagtulod sa paggamit nin mga natural o organic na paagi para man maibitaran an padagos na pag-ati kan satong duros, igwa man mga paghimong ginigibo na linigan an satong katubigan. An mga ini gabos para man mag-ambag sa pag-ataman kan sarô-sarò tang kinaban.\nAlagad, kun hihilingon sa lente nin pagmakulog, asin paghohorop-horopan na gayo, kadakol na proyektong ginigibo pang-madalian o kun bako man na sagin-sagin sana. Kadakol na mga proyekto an minaruluwas alagad bigla na sanang nawawara pagkatapos kan halipot na panahon. Kadakol man mga grupo asin mga paghiro na daing ontok na sinusulsol an siisay man, dakul na beses an gobyerno, sa pagkaraot kan kapalibutan. Igwa pa ngani akong nahiling sa telebisyon na mga rallies kun sain iginapo na ki Gloria an gabos, pati na an pagbaha, pagtupag kan daga, pagkagadan kan mga sira, asin iba pa. Bako man akong suportador ni Gloria, alagad makangiring paghilingon an siring kaining kamugtakan. An sakong pagtubod, kulang sana kita nin totoong paghorop-horop, idtong hararom asin lipotok.\nKun mapadron kita sa mga ispiritwal na hapot ni San Ignacio de Loyola, mahapot kita: Ano daw an naginibo ko na para sa kapalibutan? Ano daw an padagos ko pang ginigibo para sa kapalibutan? Ano daw an magiginibo ko pa para sa kapalibutan? Ini huli ta mayo, o kun igwa man didikit sana asin mayong maako, na sa satong mga sadiri kita mga para-ambag man sa pagratak sa kinaban. Huli man kaini, sa limitado tang kakayahan, inaapod kitang maki-ayon sa pag-ataman kaini.\nRomdomon ta na an nangyayari sa sato ngunyan sa lado kan kapalibutan nagpoon sa saradit na bagay. An salog na maati nagpoon sa enot na basurang inapon. An bukid na nagtupag nagpoon sa enot na kahoy na pinukan. An pagkawara kan mga linalanganan na gamgam nagpoon sa enot na gamgam na dinakop. Kun kaya sa sakong paghiling, kaipuhan na an pagmakulog mapoon sa kairaroman kan sadiri. Aram ta man ini gabos, huli ta an mga tataramon na ini bako naman bago. Kaipuhan sana kitang pagiromdomon, sadolon, o kun dai man, piriton. Siring sa mga aking pirang beses kun pagiromdomon kan saiyang ina kan saiyang mga nakaatang na gigibohon. Sa lado kan kapalibutan, kita gabos mga aki, inaapod tanganing kamotan asin pangatamanan an inaapod tang Inang Kalikasan.\nImportante an macro o mahiwas na paghiling, alagad sa kamugtakan na kritikal an elemento kan panahon, labi ka-esensyal an personal na kontribusyon. Kadikit sana man an hinahagad. Enot, na imuklat ta an satong mga mata na igwang pangangaipong atamanon an kinaban. Panduwa, an aramon kun ano an satong mga personal na maiaambag, sa satong makakaya. Halimbawa, kun kita minabakal sa tindahan, kun saro o duwang items man sana puwedeng sa bag na diretso asin dai na iplastic. Sadit na bagay ini, alagad mahalaga.\nIgwang mga katotoohan na magpapahorasà sa sato, mga bagay na kaipuhan tang ipagsakripisyo o ipaghorasà man tangani sanang magbalik an dating kamugtakan. Sabi ngani ni Al Gore, ini an “inconvenient truth” na mina-alok sato na maki-ayon, mamatean nguna an satong mga personal na inkumbinyensya tangani ining mapara asin makabalik man an kinaban kun sain entero an satong kaginhawahan. Dikit sana man ini, siring kan pagtipid sa kuryente, tubig, paggamit nin mga organikong paagi asin iba pa, na minsan matao sato nin “inconvenience,” alagad ano man an inconvenience na ini kun ini makakatabang sa pagbolong kan kinaban hale sa pagkaraot—an orog na dakulang “inconvenient truth.”\nMakanood man logod kita sa mga klasikong parasurat, siring ki Gerard Manley Hopkins o ki Rio Alma, asin sa Bikolanong environmentalist na si Dr. Lina Regis. Nahiling ni Hopkins an Diyos sa burikbutikan na sirang naglalangoy sa sapa asin sa nagmamaris-maris na pagkaaga. Si Rio Alma inatangan nin mga rawitdawit an saiyang mga pagkangalas sa manlaen-laen na mga hayop asin iba pang nilalang na nabubuhay sa kinaban. Sa saiya man na makusog na pagmakulog, sinurat ni Ma’am Lina an mga premyadong pasaling pang-entablado na naghuhurot sa gabos na magin mapag-ataman sa satong kinaban. Asin, minsan ngani iginigilid kan mga kritiko nin literatura an “Tree” ni Joyce Kilmer, totoo an sinasabi kaini: “…only God can make a tree!”\nNagtutubod ako na an pagmakulog minapoon sa paghiling sa halaga kan bagay na kaipuhan pagmakulugan. Magayon an satong kinaban, asin sa saradit man na paagi, logod padanayon ta an kagayonan na ini tanganing, siring sa sabi kan awit asin kan kadakol na mga pahayag, maexperyensya man ini kan mga masurunod sato. Inaapod na kitang magpoon sa satong mga sadiri.


Madonong na Hatol nin Sarong Ina\nAn Torrengbantayan—Pag-aadalan na Edisyon | Pebrero 1, 2000\nBASAHON SA Albanian Aleman Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Moore Ossetian Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Tatar Thai Turkish Ukrainian Urdu Vietnamese Zulu\n“Paghinanyog, aki ko, sa disiplina kan saimong ama, asin dai mo pagpabayaan an ley kan saimong ina.”—Talinhaga 1:8.\nAN SATONG mga magurang—an satong ama asin ina—puedeng magin mahalagang gikanan nin pamparigon sa boot, suporta, asin hatol. An libro sa Biblia na Talinhaga nagsasaysay manongod sa sarong hoben na hade, si Lemuel, na nag-ako nin “magabat na mensahe” nin “pagtatanos” hale sa saiyang ina. An mga tataramon na ini isinurat sa Talinhaga kapitulo 31, asin kita makikinabang man sa madonong na hatol na ini nin ina.—Talinhaga 31:1.\nHatol na Angay Para sa Hade\nAn ina ni Lemuel nagpoon paagi sa nagkapirang hapot na nagpapakosog kan satong interes: “Ano an sinasabi ko, O aki ko, asin ano, O aki nin sakong tulak, asin ano, O aki nin sakong mga promesa?” An saiyang tolong beses na inotrong pakiolay nagpapaheling na gusto niang marhay na an saiyang aki magtao nin atension sa saiyang mga tataramon. (Talinhaga 31:2) An saiyang pagmakolog sa espirituwal na ikararahay kan saiyang mga aki nagtatao nin marahay na halimbawa para sa Kristianong mga magurang ngonyan.\nMapadapit sa ikararahay kan saiyang aki, may orog pa daw na ikahahadit an sarong ina kisa sa sobrang pag-ogma asin pagpangana sa bantog na arak, mga babae, asin awit? An ina ni Lemuel diretso sa punto: “Dai mo ipagtao an saimong kosog nin buhay sa mga babae.” Sinasabi nia na an pakikidorog minsan kiisay iyo an “nagbubunga nin pagpara sa mga hade.”—Talinhaga 31:3.\nDai dapat paglingawan an labi-labing pag-inom. “Bakong para sa mga hade, O Lemuel, bakong para sa mga hade an uminom nin arak,” an patanid nia. Paano an hade makatatao nin tama asin malinaw na paghusgar saka dai “malingawan an ipinagboot asin biribidon an kaso kan siisay man sa mga aki nin makuring sakit” kun sia pirepirmeng burat?—Talinhaga 31:4-7.\nSa kabaliktaran, paagi sa pagdadanay na mayo kan siring na mga bisyo, mahihimo kan hade na ‘maghokom nin matanos asin dependeran an kaso kan nagsasakit nin makuri asin kan dukha.’—Talinhaga 31:8, 9.\nMinsan ngani an mga hoben na Kristiano tibaad bako man na “mga hade” ngonyan, an madonong na hatol kan ina ni Lemuel napapanahon man, kun bakong orog pa ngani. An pag-abuso sa inomon na de alkohol, paggamit nin tabako, asin seksuwal na inmoralidad lakop sa mga hoben ngonyan na mga aldaw, asin mahalagang marhay na an mga hoben na Kristiano magtao nin atension kun tinatawan sinda kan saindang mga magurang nin ‘magabat na mga mensahe.’\nMay Kakayahan na Agom na Babae\nTama sana na an mga ina magin interesado sa kinukursonadang aagomon kan saindang mga aki na harani na sa pagkaadulto. Sunod dinara kan ina ni Lemuel an saiyang atension sa mga kualidad nin sarong tamang-tama na agom na babae. Daing duda, an sarong hoben na lalaki makikinabang na marhay paagi sa pag-estudyar sa punto de vista nin sarong babae dapit sa mahalagang bagay na ini.\nSa Tal 31 bersikulo 10, an “may kakayahan na agom na babae” ibinabaing sa bihira asin mahalagang mga korales, na kaidtong mga panahon kan Biblia nakukua sana paagi sa darudakulang paghihingoa. Sa kaagid na paagi, an paghanap nin may kakayahan na agom na babae nagkakaipo nin paghihingoa. Imbes na maghidaling marhay sa pag-agom, marahay na an sarong hoben na lalaki magtao nin igong panahon na sia magin mapamili. Kun siring, mas posibleng marhay na pahahalagahan nia nin labi-labi an saiyang mahal na marhay na nakua.\nMapadapit sa sarong may kakayahan na agom na babae, si Lemuel sinabihan: “Sa saiya an puso kan saiyang kagsadiri nagtiwala.” (Tal 31 Bersikulo 11) Sa ibang pagtaram, dai nia maninigong iinsistir na hagadon kan saiyang agom na babae an saiyang pag-aprobar sa lambang bagay. Siempre, an mag-agom maninigo na magkonsulta sa lambang saro bago gumibo nin mayor na mga desisyon, arog baga kan mga may labot sa mahal na mga babakalon o sa pagpadakula sa saindang mga aki. An komunikasyon sa mga bagay na ini nagkokontribwir sa dayupot na bogkos sa pag-oltanan ninda.\nSiempre, an may kakayahan na agom na babae kadakol na gigibohon. Sa Tal 31 bersikulo 13 sagkod 27 nasusurat an hatol asin mga prinsipyo na puedeng gamiton nin mga agom na babae sa ano man na panahon para sa kapakinabangan kan saindang pamilya. Halimbawa, huli sa naglalangkaw na presyo nin mga gubing asin kasangkapan, an may kakayahan na agom na babae nag-aadal na magin mapamaagi asin maekonomiya tanganing an saiyang pamilya igo an gubing asin presentable. (Tal 31 Bersikulo 13, 19, 21, 22) Tanganing makaekonomiya sa gastos kan pamilya sa pagkakan, sia nagtatanom kan puede niang itanom asin maingat sa pamamakal.—Tal 31 Bersikulo 14, 16.\nSiempre pa, an babaeng ini dai nagkakakan “kan tinapay nin kahugakan.” Sia mahigos, asin inoorganisar nia nin episiente an mga aktibidad kan saiyang kairiba sa harong. (Tal 31 Bersikulo 27) Hinahagkosan nia “an saiyang habayan nin kakosogan,” na an boot sabihon nag-aandam siang gumibo nin magagabat na trabaho. (Tal 31 Bersikulo 17) Minabangon sia mantang banggi pa tanganing ponan an saiyang trabaho para sa aldaw, asin mahigos siang nagtatrabaho sagkod sa banggi. Garo baga an lampara na nag-iilaw sa saiyang gibohon pirmeng naglalaad.—Tal 31 Bersikulo 15, 18.\nOrog sa gabos, an may kakayahan na agom na babae tawong espirituwal. Sia may takot sa Dios asin nagsasamba sa saiya na may hararom na paggalang asin reberensial na pagkatakot. (Tal 31 Bersikulo 30) Tinatabangan man nia an saiyang agom na lalaki sa pagpatood sa saindang mga aki na gibohon man iyan. An Tal 31 bersikulo 26 nagsasabi: “Sa kadonongan,” tinotokdoan nia an saiyang mga aki, asin “an ley nin mamomoton na kabootan nasa saiyang dila.”\nMay Kakayahan na Agom na Lalaki\nTanganing makaatraer nin may kakayahan na agom na babae, kaipuhan ni Lemuel na otobon an mga responsibilidad nin may kakayahan na agom na lalaki. Ipinagirumdom kan ina ni Lemuel sa saiya an nagkapira kaini.\nAn may kakayahan na agom na lalaki marahay an dangog sa “kamagurangan na lalaki sa daga.” (Talinhaga 31:23) Iyan nangangahulogan na sia saro na may kakayahan, onesto, mapagtitiwalaan, asin may takot sa Dios. (Exodo 18:21; Deuteronomio 16:18-20) Bilang siring, sia magigin “midbid sa mga tata,” kun saen an prominenteng mga lalaki nagtitiripon tanganing pamayohan an mga aktibidad sa siudad. Tanganing magin “midbid” bilang lalaking may takot sa Dios, sia kaipuhan na rasonable asin may pagkakaoyon na nakikipagtabangan sa kamagurangan sa “daga,” na puedeng nangangahulogan kan distrito o rehion.\nDaing duda na nagtataram basado sa personal na eksperyensia, ipinagigirumdom kan ina ni Lemuel sa saiyang aki an manongod sa importansia nin pagpaheling nin apresasyon sa saiyang kinukursonadang aagomon. Daing siisay man sa daga na orog na mamahalon nia. Kaya imahinara an hararom na emosyon sa saiyang tingog kan ituga nia sa atubangan kan gabos: “Kadakol kan mga aking babae na nagpaheling nin pagkamaabilidad, alagad ika—ika nangongorog sa sainda gabos.”—Talinhaga 31:29.\nMalinaw na inapresyar ni Lemuel an madonong na hatol kan saiyang ina. Halimbawa, maririsa ta na sa bersikulo 1, sinasabi nia na saiya an mga tataramon kan saiyang ina. Huli kaini, isinapuso nia an “pagtatanos” kan saiyang ina asin nakinabang sia sa saiyang sadol. Makinabang man logod kita sa “magabat na mensaheng” ini paagi sa pag-aplikar kan mga prinsipyo kaini sa satong buhay.\nAn may kakayahan na agom na babae dai nagkakakan “kan tinapay nin kahugakan”\nI-share I-share Madonong na Hatol nin Sarong Ina\nAno an Liabe sa Kapangganahan?\nKapangganahan Paagi sa Pagmamaigot\nPagtabang sa Gabos na Klase nin Tawo sa Netherlands\nGurano Pa Kahaloy an Panahon Para sa mga Maraot?\nSi Jehova Dai Mag-aatraso\nNaggagayagaya sa Dios nin Satong Kaligtasan\nSi Jehova an Sakong Pailihan Asin Kakosogan\nText Mga opsiyon sa pag-download AN TORRENGBANTAYAN—PAG-AADALAN NA EDISYON Pebrero 1, 2000\nI-share I-share AN TORRENGBANTAYAN—PAG-AADALAN NA EDISYON Pebrero 1, 2000\nAN TORRENGBANTAYAN—PAG-AADALAN NA EDISYON Pebrero 1, 2000


Hebreo 8 | Bibliya Online | New World Translation\nAn tabernakulo bilang ladawan kan mga bagay sa langit (1-6)\nPagkakalain kan luma asin bagong tipan (7-13)\n8 Ngunyan ini an panginot na punto kan samuyang sinasabi: Igwa kita nin siring kaiyan na halangkaw na saserdote, asin siya tuminukaw sa may tuo kan trono kan Mahal na Diyos sa kalangitan, 2 sarong paralingkod sa banal na lugar asin sa tunay na tolda, na pinatindog ni Jehova,* bako nin tawo. 3 An lambang halangkaw na saserdote ninombrahan tanganing magpresentar nin mga dulot saka mga atang; kaya kaipuhan na an saserdote man na ini magpresentar nin dulot. 4 Kun yaon siya digdi sa daga, dai siya magigin saserdote, huling igwa na nin mga lalaking nagpepresentar nin mga dulot na uyon sa Katugunan. 5 An mga lalaking ini nagsasagibo nin sagradong paglilingkod* bilang simbolikong ladawan asin anino kan mga bagay sa langit; siring kaidto kan papatindugon na ni Moises an tolda, tinawan siya nin Diyos nin pagbuot: An sabi Niya: “Siyertuhon mo na magibo mo an gabos na bagay sigun sa disenyo kaiyan na ipinahiling sa saimo sa bukid.” 6 Alagad ngunyan ipinagkatiwala ki Jesus an sarong mas halangkaw na klase nin paglilingkod, mala ta siya man an tagapag-ultanan nin sarong mas marahay na tipan na naestablisar sa legal na paagi base sa mas marahay na mga panuga. 7 Kun an inot na tipan na idto mayo nin depekto, dai na kutana kaipuhan nin ikaduwa. 8 Huli ta may nahiling nanggad siyang depekto sa banwaan kan sabihon niya: “‘Uya! Maabot an mga aldaw,’ an sabi ni Jehova,* ‘na makikipagtipan ako sa nasyon nin Israel asin sa nasyon nin Juda nin sarong bagong tipan. 9 Dai iyan magigin kapareho kan tipan na ipinakipagtipan ko sa mga apuon ninda kan aldaw na kinaputan ko an saindang kamot tanganing darahon sinda paluwas sa Ehipto, huling dai sinda nagdanay sa sakuyang tipan, kaya ipinundo ko an pag-ataman sa sainda,’ an sabi ni Jehova.* 10 “‘Huli ta ini an tipan na ipapakipagtipan ko sa nasyon nin Israel pakalihis kan mga aldaw na idto,’ an sabi ni Jehova.* ‘Ibubugtak ko an sakuyang mga pagbuot sa saindang isip, asin sa saindang mga puso isusurat ko an mga iyan. Asin ako magigin Diyos ninda, asin sinda magigin sakuyang banwaan. 11 “‘Asin an lambang saro sa sainda dai na magtutukdo sa saiyang kahimanwa asin sa saiyang tugang, na sinasabi: “Midbidon mo si Jehova!”* Huli ta gabos sinda makakamidbid sa sako, puon sa pinakaordinaryo sa sainda sagkod sa pinakamidbid. 12 Asin magpapahiling ako nin pagkahirak sa sainda kun mapadapit sa saindang maraot na mga gibo, saka dai ko na gigirumdumon an saindang mga kasalan.’” 13 Sa pagsabi niyang “sarong bagong tipan,” pinangyari niyang magin lihis na sa panahon idtong inot na tipan. Ngunyan ining lihis na sa panahon asin paluma na madali nang mapara.